url: =LESSON 6 July 31–August 6 ~ MUC\nLESSON 6 July 31–August 6\nInnkuan Kizopna Sungah Tawldamna\nTu Kaal Sung Sim Ding:Pian. 34; Heb. 11:17–22; Thkna. 4:29; 1 John 3:1,\n2; Pian. 39; Eph. 6:1–13.\nKAMNGAH:” Tua ahih ciangin ka itte aw, hih thute theikhol unla, ngeina man zui lo mite’ khemna zuikha-in na bulkip panun na pukkhak loh nadingun na kidawm un. 18Hehpihna thu le i Topa le Honpa Jesuh Khrih theihna thu-ah na khangto semsem zaw un. Tuhun a kipanin a tawntungin amah in minthanna ngah paisuak tahen. Amen (2 Peter 3:17, 18).\nKhangno khat in sak leh khang, nisuah nitumna mun cihtengah kual vak kawikawi hi. A tawpna-ah a zonzon a sanggamte mu petpet hi. Tua bangin a sanggamte mu dingin a zon ni tampi cingkhin hi. A sanggamte a galmuh ciangin nuamlua-in a khut vaanin galsap hi. Ahi zongin a sanggamte in amah thah dingin ngaihsun uh hi. Reuben om lo hi leh tua munsan taka amah in thahna thuak ding a, ama tangthu a bei hi ding hi. Reuben in a sanggam dangte tungah limtak a gen khit ciangin tangvalpa tui om nawn lo tuikhuk khatah a khiasuk uh hi. Tua khit ciangin Judah hong pai-in tuikhuk sung panin a sanggampa lakhia-in namdangte sila dingin sum tawh zuak dingin a ngaihsun hi.\nBangzahin akisia innkuan hiam! I nuntakna-ah deihtel theihding tampi om hi; i pianna innkuan ahihleh deihtel theihna tungah kinga lo hi. A kicing kuamah om lo hi. Innkuan kicing om lo hi; innkuan sung kizopna-ah bangmah paulap nei lo kuamah om lo hi. Nu le pa, sanggam u le nau kizopna in Pasian hong itna kilangsak ding hi. Ahi zongin innkuan tampi in tua itna kilangsak lo hi. Innkuan tampi in siatna leh buai-na tawh kidim hi; innkuan tampi sungah tawldamna kimu lo hi.\nKoi bangin innkuan sungah Pasian tawldamna ngah thei ding i hiam? Joseph leh ama innkuan sung thupiangte in, buai-nate panin Pasian in damna leh kilemna hong ngahsak thei ahihna thute tu kaal sungin i pulaak ding hi.\nInnkuan sung buai-na (Dysfunction at Home)\nJoseph in innkuan sung buai-na tuak hi. A pu sawn Abraham leh Sarah buai-na panin hong kipan hi. Sarah in tacil ahihlam a kitheih ciangin a pasal Abraham in a nasem nu Hagar tawh ta nei dingin sawl a, a pasal in zong mangpah hi. Hagar in naupaai a, tua akipan a tonu tawh buai-na hong kipan hi. Tua bangin innkuan sung buai-na hong kipan a, Ishmael leh Isaac kikhenlawh uh hi. Isaac in Esau maipha pia zaw hi. Jacob in ahihleh a pa itna leh a pa maipha ngah zawh nadingin hanciam tawntung hi. A nungciangin Jacob in nungak unau nihte a zi dingin tenpih hi. Hih unaute nih kikalah buai- na hong tungin ta neihna tawh kido uh a, a nasem numeite uh tawh a neih uh tate zong Jacob ta dingin koih uh hi.\nPian. 34 sunga thupiangte enpha in. Bang thupiangte in tangvalno Joseph leh a innkuan sungah lunggimna leh innkuan sung siasak hiam?\nNu-te kithutuah lohna hangin tate sungah buai-na hong tung hi. Joseph u-te in Shechem khua a om pasal khempeuh that khin uh hi. Josephte unau sungah a u pen Reuben in a naute thuzawhin, Rachel nasem nu leh Jacob ta tampite nu – Bilhah luppih ahih manin a pa a simmawhna hong suak hi (Pian. 35:22). Tua kawmkalah Joseph sanggampa Judah in a mo nu pen midang nungak kizuaksa-in luppih a, amah tawh ta nei-in, ta-peeng nei uh hi (Pian. 38).\nJacob in innkuan sungah buai-na a om khinsa buai-na behlap hi; Jacob in Joseph adingin puantual hoih mahmah khat a guan hi (Pian. 37:3). Innkuan sung buai-nate in siampite innkuan sung zong pengtuan lo hi.\nBang hangin Abraham, Isaac, leh Jacob cihte in upna thu-ah pate hi uh hi; amaute in innkuan sung buai-na tawh kipelh lo hi.\nPasian in tanglai upna pate a upna leh amau tung pan a lamen bangin amaute in cin zo lo uh hi. Amaute innkuan sungin bangbang siatna tawh kidim phial taleh, Pasian upna lianpi nei innkuante hi, ci-in kiciamteh hi. Amaute in Pasian upna, itna leh muanna tawh innkuan sung hamsatnate a zo thei uh hi.\nBangci bang innkuan sung buai-na panin na khangkhia hiam? Koi bangin Topa tungah kipumpiakna leh Ama lampite in innkuan buainate panin suakta- in a nuam innkuan hong hi-sak thei hiam?\nA Thak Kimakaihna Sungah Kalsuan\nJoseph in hamsatna leh innkuan sung buai-na a thuak hi. Amah in sila ding zuakna thuak a, Egypt lamzuanin a pai-na lampi-ah lunghimawhna tawh kidim hi. Lam tawntungah a khitui luang hi. “Joseph leh amah a lei-te tawh Egypt lamzuanin a pai uh hi. Sehnel gam vanpua ganhingte tung tuangin Canaan gamgi a tun uh ciangin Joseph in a pa buk omna mualtungte a galmuh hi. A pa kia om ding a, lunggim mahmah ding hi, cih a ngaihsut ciangin khitui luangin kap hi. Tua bang mahin Dothan mun a tun ciangin a khitui luangin kap leuleu hi. A mitkha-ah hehna tawh kidim a sanggamte muh a, amau gitlohna lungsimte amu hi. A sanggamte hehna, thangpaihna leh amah amuhdahna kampaute in Joseph bilkha-ah a gingging hi. Lau-na tawh kidimin a mailam hun ding a ngaihsun hi. A pa itna tawh kidim inn sung panin tu-in simmawhna leh nawlkhin thuakin sila khat hong suak hi. Amah kia bek hi-in lawm le gual om lo hi; a theih ngei lohna munah bang tuak ding cih a thei khol\nkei hi. Joseph in tawl khat sung dahna leh lau-na tawh a kidim hi..\n“Tua ciangin a pa biak Pasian tungah kinga ding hong ngaihsun hi. Joseph, aneu tung akipan Pasian it ding leh zahtak dingin kihilh den hi. Jacob in a tangval lai-in inn panin mun dangah galtai-in a pai-na lamkal a giahna-ah Pasian in a lah thute Joseph tungah a gen kik thute, tu-in Joseph in a ngaihsunsun hi..Pasian in a pa a ompihnate Joseph maitangah kitel takin hong kilang hi. A pa a ompih Pasian in amah zong ompih ding hi, cih Joseph in upna nei hi. Tua ciangin Joseph in anuntakna khempeuhah Topa tungah a kipia hi. Israelte a Kempa mai-ah Joseph khukdinin saltanna namdangte lakah Topa ompihna a ngen hi.” Ellen G. White, Patriarchs and Prophets, pp. 213, 214.\nMun khatkhatte-ah beh leh phung sangin mimal tawh dinmun thupisa zaw uh hi. Lai Siangtho in ahihleh anihin tonkhawmsak hi; Pasian tungah mimal ki- apna leh minam buppi-in ki-apna pulaak hi. Joseph in ahihleh amahmah in Pasian tawh kizopna nei-in Ama tungah kipumpiak dingin a khensat hi.\nA nuai-a Lai Siangtho munte in mimal ki-apna bang hong hilh uh hiam? (Thkna. 4:29, Josh. 24:15, 1 Khang. 16:11, Late 14:2, Pau. 8:10, Isa. 55:6).\nTawldamna i ngah nadingin mimal khat ciat in Pasian nung a zui dingin khensatna kisam hi. I pu, i pate in dawibia biakna sung panin a khangkhia hi phial taleh, tua upna i nusia thei hi; zuih loh phamawhin a kipelh thei lo thu hi lo hi. Pasian in tanu tapa bek nei hi; tu nei lo hi, cih phawk in.\nBanghangin na nuntakna nisim, tatsat lo-in Pasian tungah ki-ap ding thupi hiam? Na ki-ap loh hun ciangin bang piang hiam?\nNuntak Manneihna Taktak Muhna\nJoseph in innciah kik ding leh taisim kha leh ci-in amaute in nawhsa takin Egypt zuan uh a, Egypt a tun uh ciangin amaute in milian mahmah khat tungah a zuakkik uh hi. “Tu-in Egypt-ah Josef kipaipih suk a, tua lai-a a paipih Ishmael mite tung panin Egypt mi, inncing mangpa, Faro’ nuai-a mangpa Potifar in amah na lei hi” (Pian. 39:1). Khangno lai mahmah Joseph in a theih ngei loh pau leh ngei-na lakah a tung hi.\nI innkuan leh mi tawh kizopnate in i nuntakna in manpha ahihlam theihtelna hong guan thei hi. Joseph in a sanggam dangte sangin a tuamdeuh ahihna - Jacob in Rachel tawh a neih tate lak pan ta u pen ahihlam zong thei hi (Pian. 29:18). Hi mah hi; Joseph in a pa Jacob it tuamdiakna ngah hi; tua hang mahin amah bek mah in mel tuamtuam nei puan hoih mahmah a ngah hi (Pian. 37:3, 4).\nAhi zongin tu-in amah bang dinmunah om hiam? Sila, a tote in amau ut bangbangin zuak thei uh hi. A nunzia manlang takin kikhel ahihna ngaihsun in. A dinmun kikhelna thu ngaihsun in.\nEite khempeuh in i nuntakpih ding thu Joseph in zong na sinkha hi. I nuntak man neihna in mi tungah a kinga ding hileh, lungkiatna leh lungzinna tawh kidim nunna sungah a nungta ihi ding hi. Bang hang hiam cihleh i dinmun tawh i lungkimzo kei hi; kei kua ka hiam cih bang sem ka hiam cihte tawh i lungkim zo kei hi.Tua hi-in midangte in kei bang hongci muh uh hiam cih tungah kinga lo-in Pasian muhna panin bangci mi ka hi hiam; Pasian in bangci bangin hong mu hiam cih thu sungah i manphatna om hi, cih thu i phawk ding kisam hi.\nKoi bangin Pasian in hong mu hiam? (Isa. 43:1; Mal. 3:17; John 1:12; John 15:15; Rom. 8:14; 1 John 3:1, 2).\nPasian in Ama mai-ah i om ciangin hehpihna lungsim tawh hong mu hi. Amah in i sungah eite ngaihsut ngam loh hoihna, leh siamnate mu hi. A tawpna-ah Amah in eite adingin a nuntakna piakhia dingin kiging hi; tua hileh eite in Ama piansak kikna thak tawh a hong bawlpha thei ding hi. Eite mawhna in lianin mawhna sung pan a hong hotkhiat nadingin man lian mahmah pia khia ding hi taleh, Singlamteh in eite manphatna leh Pasian mai-ah manpha ihihna hong lak hi. Midangte in bangbangin ahong mu uh zongin Pasian in eite hong it hi; tu-in mawhna ukna sung pan hong honkhia banah tawntung sihna panin zong a hong honkhia ding hi ta hi.\nTua hi-in a kikhel ngei lo kidot ding a bulpi in koi bangin Jesuh lah khiat mah bangin Pasian hong itna dawngkik ding na hiam?\nMi kim khat in bangbang dinmun tawh nungta hi taleng ihihna bangbang tawh ei mahmah ki-it ding hi, ci uh hi. Bang hangin hih in ei le ei kikhemna hiam? Banghangin i manphatna leh i hihzawhna taktak in mihing sung pan hi lo-in, eite hong Piangsakpa tung pan hong pai ding hi, cih thu in thupi hiam?\nPasian Lampi Zui-in Mi tawh Kizopna\nJoseph in Egypt gam a tuntungin thu hoih vive tawh kidim hi. Amah mah Topa ki-ap hi; Topa bek mah muang hi. Pasian in Joseph thupha pia hi. Potiphar inn sungah lamet ngam loh zah dongin thupha tung hi.\nBangci bangin Pasian in Joseph nuntakna thupha pia hiam? Joseph in mi tawh koi bangin kizopna nei hiam? Pian. 39:1–6.\nJoseph in Potiphar tawh a kizopna-ah bangmah nawngkai-na nei lo hi mah taleh a innkuante lak panin buai-na hong kipan hi. Innkuan sung pan khat in omkhawng thei lo hi.\nJoseph in mi tawh kizopna-ah bang hamsatna thuak hiam? Joseph in koi bangin tua hamsatna nawktan ding khensat hiam? Pian.39:7–10.\nJoseph in Potiphar zi tawh kizopna-ah buai-na thuak hi. Potiphar zi in buai-na nei hi. Amah in midangte van leh na bangin ngaihsun hi; ama ut thu bangin mi zat sawm hi. Amah in ama lunggulhna a tangtun nadingin Joseph zat ding ngaihsun hi. Joseph in tangval duang hoih khat leh mel hoih mahmah khat hi (Pian. 39:6). Lai Siangtho in tua bang pualam hoihnate tam gen khol lo hi. Bang hang hiam cihleh Pasian in mite et bangin pualam hoihna zong lo-in Topa in lungsim en hi” (1 Sam. 16:7). Hih munah Joseph duang leh mel hoihna in sianthona leh Pasian thuman tungah cihtak nadingin hamsatna khat hong suak hi.\nTua numei in zolzol taleh Joseph in mawhzolna lehdo hi. Joseph in mi tawh – Potiphar zi tawh kizopna-ah Lai Siangtho hong hilh mi tawh kizopzia ding nuntakpih hi. Mi tawh kizopzia ding Lai Siangtho hong hilh thute in tuhun tawh kituak nawn lo hi, cih om lo hi. Bang hang hiam cihleh mawhna thaman in nungzuih pah hi.\nPotiphar zi in Joseph khat vei bek hi lo, tampi vei zol hi,ci hi. Potiphar zi in Joseph a ngah mateng hanciam hi (Pian.39:10). Joseph in ama khensatnate pulaak pahpha a, ahi zongin tua bangin a gen hangin Potiphar zi in khawl thei tuan lo hi (Pian. 39:8, 9).\nJoseph in midangte khensatna tungah ukna nei lo ahihlam phawk hi. Tua hi-in a kim a paam ah bang bang piang taleh Joseph in mi tawh a kizopna- ah itna teh zahtakna tawh kizopna nei hi; tua in Pasian a zahtakna leh a itna hi pah hi. Hih bangin a khensat ciangin Joseph in zia-etna a zo thei hi.\nMi tawh na kizopna-ah, midangte in na tungah hong thuman kei taleh, Lai Siangtho hong deihsakna na zui ngei hiam? Koici bang mi tawh kizopna na nei hiam? Matthew 5:43–48 sim im. Banghangin tua bangin nuntak ding thupi hi ding hiam?\nMimal In I Phutkhak Kidona Lianpi\nI theihsa bangmahin (Pian. 39:11–20), Joseph in thuman tungah a cihtakna hangin gim thuak hi. Amah in thongkiatna thuak hi.Bangmah thusitna nei lo- in Potiphar sila ahih manin thahna thuak thei dinmun hi. Potiphar in a zi pulaak thu um lo hi; ahi zongin ama dinmun a hut nadingin a sep khiat kul pelmawh hi. Bangbang gimna sung tung taleh “ Topa in Joseph a ompih hi” (Pian. 39:21).\nHih leitung in thuman vive tawh kidim lo hi. A pha i bawl zongin hoihna kingah tawntung lo hi. Siatna bawlte gim kipia pahpah lo hi. Ahi zongin i lungdam nading thu a om hi. Ama mawhna lopi-in thongkiatna thuak taleh, Joseph in thonginn sungah tawldam thei hi; bang hang hiam cihleh Pasian in amah ompih hi. Thonginn sungah thuman lo-in a tuahkhak thute ngaihsun lo- in tua thute Pasian ap thei hi.\nJoseph in a thongkiat sungin bang sem hiam? Koi bangin thonginn sunga mite tawh kizopna bawl hiam? Pian. 39:21–40:22.\nThonginn sungah Joseph in ama lunggulh thute ngaihsunsun lo-in a sep theih bangbang sem hi. Amah in mi huh hi. Joseph in thonginn sungah ama sepnop bangbang limtakin a sep theih loh hangin ama hih theih bangin mi huh hi. Amah mah in huhna kisam lo hi lo hi; amah mah in genthei mahmah hi. Amah in pharaoh haitawi pa huhna ngen hi; haitawi pa mangmat a khiatna gensak hi.\nPaul in Ephesians 6:1–13 sungah bang thu lianpi hong hilh hiam?\nMihingte khat le khat i kizopzia in Pasian leh Satan sawtpi kidona limcinna khat hi. Cihnopna-ah mihingte khat le khat i kizopna in kicing khin lo hi. Kizopna in a nungta kizopna leh a khangto ding ahi hi. Satan in mihingte khat le khat kizopna susia nuam tawntung hi. Satan in ikizoppih mahmahte tungtawnin nasemin, lungsim natna, kisiatna Pasian hong deih thute susia dingin hanciam hi. Hih kidona sungah eima tha kia bek a do dingin hong omsak lo ahih manin i lungdam ding ahi hi. Pasian Kammal in mi tawh kizopzia ding hong hilh hi. Mi tawh kizopna-ah Amah in pilna hong guan dingin hong kamciam hi (James 1:5). Topa in Joseph a ompih mah bangin mi tawh hamsatnate-ah eite zong hong ompih dingin kamciam hong pia hi.\nJames 1:5 sunga Pasian kamciam ngaihsun in. Mi tawh na kizopna-ah a hong huh dingin pilna ngen in. Koi bangin mi tawh kizopna-ah Kha Siangtho hong makaihna ngah ding na hiam?\nNgaihsutbeh Ding: Potiphar zi mawhzolna hangin Joseph tuahkhak thu tawh kisai-in Ellen White in hih bangin gelh hi: “Hih in leitung mi khempeuhte etteh ding ahi hi. Pasian in hong huh ding hi; Kha Siangtho in kidalna luum hi ding hi. Zia-etna khauh mahmah taleh tua zia-etna nial zawh nading leh zawhzawh nading tha a om hi. Joseph thuak zia-etna in lian mahmah hi. Makai, huzaap lianpi khat tung pan zia-etna thuak hi. Ahi zongin Joseph in manlang takin kihemkhia-in tua mawhzolna khauhtakin a nial pah hi. Joseph in ama deihna khempeuh leh lunggulhna khempeuh Topa khut sung a ap hi. Tawlkhat sung gentheihna thuak ding hi taleh, Joseph in a thupi dinmun luahkik ding kigingsa-in a om hi. A man lo-in mawhsakna thuak taleh Pasian in Joseph gamtat hoihna kemcing hi; a hun a tun ciangin ama hoihna kilangsak veve hi. Pasian in Joseph adingin thonginn sung nangawn laptohna mun a suaksak hi. A hun a cin ciangin gamtat hoihna gah a at veve hi. Joseph in Pasian a kihtakna, luum bangin siatna a dalna hong suak hi; a topa tungah Pasian tungah cihtakna man hong suak hi. A topa lungdam theih lohna nunghei-in, a topa in honkhia zo kei taleh, a topa in Joseph bangin citak ding a thei ngei kei hi.”Ellen G. White, The Spirit of Prophecy, vol. 1, p. 132.\n1. A min bekin Khristian hihna leh ngei-na zui-in Adventist hihna in khat le khat kizopna in tawldamna hong pia thei lo hi. Thu-um mi taktak leh ngei-na zui-in Adventist thu-um mi khat kilamdanna in bang hi ding hiam?\n2. Thu-um numei khat in pawl hong lut thak hi. Thu-um mi pasal nei hi. A zi in a pasal it mahmahin ahi zongin a pasal in a zi kikhelna bangmah mu lo ahih manin a zi it thei lo hi. Lai Siangtho siksanin pawl sung hong lut thak mi khat makaih thei ding na hiam?\n3. Russian laigelh mi minthang Leo Tolstoy in hih bangin laigelh hi: “A lungdam innkuan khempeuh in kibatna khat nei tek uh hi. A lungdam thei lo innkuante in zong kibatna khat nei ciat uh hi,” ci hi. Hamsatna nei lo innkuan kuamah aom kei hi; a tam leh a tawm hamsatna om hi. Bang hang hiam cihleh eite khempeuh in mawhnei mite ihi hi; tua in innkuan sung kisiasak hi. Koi bangin Pasian hehpihna siksanin khat le khat kihuh, mawh kimaisakin, van kipuakpih thei ding i hiam? Tua in innkuan kizopna in cidam ding hi lo hiam?\n4. Innkuan tampi in innkuan sung nuamsa ciat uh a, ahi zongin lamet lohin dongtuahna thuak uh hi. Tua bang hun ciangin banghangin upna lenkip a, Pasian kamciamte muan ding thupi hiam? Nuam i sak hun sungin bang hangin hunsia adingin kiginkholhna in thupi hiam?


timestamp: atn

url: =India gamsung ah School Bus khat kendang ah kiasuk in mi 30 si :: ZOMI DAILY\nposted on 10 April 2018 at 11:25 am Lomkholna: India, News, Sawltak, World\nNorthern India gamsung ah Monday ni in sangnaupang apua School Bus golpikhat kendang ah kiasuk in mi 30 takin sihlawh cih AFP pan kiza hi. Himalayan Foothills kici kendang ah akiasuk hi a, School Bus ahih mahbangin asi tamzaw pen sangnaupang vive kici hi.\nIndia Police te genkhiatna ah asi mi 30 lakah 27 tepen sangnaupang vive ci uhhi.\nTua sangnaupang tepen Himachal Pradesh State sung aom sanginn khatah sang akah uh ahihi. State Capital Shimla City panin 200 Miles (325 km) agamlatna aom Nurpur geinai kendang khatah akiasuk ahihi.\nSchool Bus akiatsukna kendang pen pi 200 (60 meter) bang athuksuk hi a, tua kendang ah School Bus pen akiatsuk ciangin ki khuksukgawp sawnsawn cihi.\nHih School Bus tuahsiatna hangin sangnaupang Schoolchildren 27, Sangsia Teacher 2 leh Bus Driver 1, akigawm in mi 30 in sihlawh uhhi ci’n Senior Local Police Official khat ahi Santosh Patialma in genkhia hi.\nHih School Bus sungah atuangkha sangnaupang atamzaw pen kum 10 panin kum 12 kikal hi uh a, Local School pan ahihi. Asi mi 30 banah adangzong aliam mi 12 te zato kipuak in, atamzaw pen huaisia mahmah, gimmahmah in Critical Condition vive cisawnsawn hi.\nHih tuahsiatna hangin asi innkuan tepen State Government in siatvatna mi khatciangin 500,000 rupees (US$7,700) piading ci’n tangkokhia uhhi.\nIndia pen leitung ah lamzikpitung tuahsiatna hangin misi atam penpen “world’s deadliest roads” khatin akiciamteh ahihi. Kumsim in mawtaw tuahsiatna hangin mi 150,000 ta bangin sihlawhden uh ci a, atamzaw Road Accident tepen lamzikpi hoihlohna “Poor Road” cihleh mawtaw hoihtak akikep akipuahlohna “Badly Maintained” hang leh Driver te ii zulhtatna hang kici hi.\nMore: A monu thuhilhding, innkuansung susiading in India pan US ah vadelhliang\nNungkhasung mahmah inzong mopawi simding, Wedding Party akahdingin apai Bus khat lei tungpanin kiasuk in mi 30 takmah in sihlawh uhhi. Sawltak #zomidaily\nPrevious: ZOMI: Tangtawng, Tibet gam pekpan aa kiko aw ging ~ Dr. Dongno\nNext: Thai gamsung ah Bus golpikhat guamsung ah kia, Myanmar gammi 6 si, adang mi 30 liam


url: =Lai Siangtho Na Sinsuak Ding Ba’hang Kilawm Hiam? | A Lungdamhuai Thu\n1. Lai Siangtho sinsuak lecin bang hamphatna ngah ding?\nLai Siangtho thugil na sinte, le-etkik lecin Jehovah tung na itna hong kip ding hi. Tua itna na pattah suak ding a kul hi. (1 Peter 2:2) Nang ii tawntung nuntak lametna pen Lai Siangtho sin a, Pasian tawh na kinaih semsem na’ng na hanciamna tawh kisai hi.—Johan 17:3; Jude 21 na sim in.\nPasian na theihna a khantoh mah bangin na upna zong hong khauh ding hi. Upna in Pasian lungsim tawh na kituak na’ng hong huh ding hi. (Hebru 11:1, 6) Tua bannah na nuntaak dan zong kisiikin hong kikhelsak ding hi.—Sawltak 3:19 na sim in.\nJehovah tawh ahoih peen kizawpna ngah thei hi teh\n2. Pasian na theihna pan mite’n bangci phattuamna ngah uh hiam?\nNatheihsa thute midangte kiang gen nuam ding hi teh. A lungdamhuai thu ahih leh kigen nuam hi. Lai Siangtho na sinsuak kawmin Jehovah leh a lungdamhuai thu tawh kisai na upnate na gen ciangin Lai Siangtho bangci zatding cih thei ding hi teh.—Rom 10:13-15 na sim in.\nMi a tamzawin a kinaipihte, a lawmte kiang a lungdamhuai thu gen kipan uh hi. A upnate uh khial hi, ci-in gen ken la, pilvang takin Pasian’ ciamsa thute bek na gen in. Na theih ding khatah, na thu gente sangin migi-a na gamtatdante na enzaw uh, cih na phawk in.—2 Timoti 2:24, 25 na sim in.\n3. Pasian tawh kizopna pan bang thupha ngah ding?\nLai Siangtho na sinna in Pasian tawh hong kinaisak zaw ding hi. A zomah Jehovah tawh kilawmtaakna na ngah ding hi. Pasian’ innkuanpih dingin ama’ neihsa na hi ding hi.—2 Korin 6:18 na sim in.\n4. Bangci khangto suak thei ding na hiam?\nLai Siangtho sinsuak le cin Pasian thu ah khangto suak ding hi teh. (Hebru 5:13, 14) Lai Siangtho Hilh Takpi In Bang Hiam? cih laibu tawh sinkhawm dingin Jehovah Tecite khat na ngen in. Pasian’ Kammal thei semsem le cin lawh cing semsem ding hi teh.—Late 1:1-3; 73:27, 28 na sim in.\nA lungdamhuai thu pen a lungdam Pasian Jehovah kiangpan hongpai hi. Pasian a bia mite tawh na kilawmta le teh, Pasian tawh kinaih zaw ding hi teh. (Hebru 10:24, 25) A lungsim tawh kituakin na hanciam suak leh tawntung nuntakna na ngah ding hi. Pasian tawh kinaih ding na bawlna pen na sep khempeuh lakpan a hoihpen a sem na hi hi.—1 Timoti 1:11; 6:19 na sim in.\nMangam Innpi-ah Bang Kibawl Hiam?\nA sungah luut in la na en in.\nLeitung munkima om mi awn tampite a’ ding, Lai Siangtho in, nuntaakna i dotnate’ dawnna, na panpih hi. Nangh zong na theinuam hiam?\nThungetna II A Manphatna\nThu na nget ciang Pasian in hong ngaihsak hiam? Tua dotna na theih nading thungetna tawh kisai Lai Siangtho hilhna na theihtel ding kisam hi.\nLai Siangtho Na Sinsuak Ding Ba’hang Kilawm Hiam?


url: =Tukumsung Singapore meikang ahuaisia pen CK Building :: ZOMI DAILY\nposted on 18 August 2016 at 12:15 am Lomkholna: News, Sawltak, Singapore, World\nSingapore CK Building meikang pen Singapore Civil Defence Force (SCDF) te’n nai 5 sungbang abuaipihkhit uhciang in phelkhinzo uhhi.\nDirector of SCDF’s Operations Department pan Assistant Commissioner Ling Young Ern ii genkhiatna ah hih meikang pen tukumsung Singapore gamsung ah Industrial Estate meikang lakah ahuaisia pen hiding ci’n genkhia hi. Tuamah bangin SCDF panin meiphelhding zong mi atampen akizang hipah hi.\nMr Ling genkhiatna ah meiphelhding in Firefighter mi 110 kizang a, tukumsung Officer tam akizangpen hipahding hi. Tuaban ah Emergency mawtaw zong 27 kizang hi. Vandawn kahtohnading inzong Crane 4 kizangin, hihzahzah Crane akizatcilna hipah ci’n genkhia hi.\nCK Building ii dawl 4 na panin dawl 6 na dong vansenna Warehouse in kizang a, tualak ah Aerosol Cans honkhat kikoih ahih manin, apuakkham aging akiza te pen tuapan in apuakkham ahih ci’n Mr Ling in genbeh hi.\nMeikang pen nasialua ahih manin akiim apam aomte zong alawh khakding kipatau in, ki hemkhiasak cihzong kiza hi.\nAsi aliam omlo cih Channel NewsAsia in pulakkhia a, ahi zongin aki khuanungtheih ciangin meiphelhna panin Fire Fighter khat liam ahih manin zato kipuak cih ki khuanungzak kik hi. Khualumlua, aci saluagawp ahih manin lungvai in om a, zato akipuak hihtuak hi.\nHih CK Building meikat akipatkhiatna ahang taktak pen SCDF te in akanciansan laitak uh ahihi. ZD Sawltak #zomidaily\nVideo clip pawlkhat\nPrevious: Malaysia gamsung huih siangtholo leuleu\nNext: Khasia kei ni. Kuabawl hikei, eima’ bawl hi ~ Pau Khat Suan


url: =Itna ~ JK Kam :: ZOMI DAILY\nposted on 27 July 2016 at 6:00 pm UTC+9:30 Lomkholna: Article, JKKam\nITNA…, ITNA…, ITNA…,\nLei khempeuhin a pulak pen tua ki- itna\nLungtang inzong a lunggulh pen tua ki-itna\nMi khempeuhin a hanciam pen tua ki-itna\nIthuailo te’n a kisap pen tua ki-itna\nITNA.., ITNA…, ITNA…,\nLeiba lakpan a neihhuai pen tua ki- itna\nNeihtheih lakpan a deihhuai pen tua ki-itna\nKi it kei leh na a sa pen tua ki-itna\nZatkhialh khak ding a lauhuai pen tua ki-itna\nLungtang lim tawh a ki tehngat tua ki-itna\nPasian hihna ih muh theihna tua ki-itna\nMawhna khialhna a maisak zo tua ki-itna\nNgaihsuttheihna’n a kham zawhloh tua ki-itna\nA hang omlo a piangtawmthei tua ki- itna\nLeiba lakpan loh leng a khang tua ki-itna\nKilawh baih pen gawmkhop baih pen tua ki-itna\nA neilo te’n nei a kisak tua ki-itna\n(1) Itna nam nih\nA. Lametna kihel itna\nLametna kihel itna ih cih ciangin khat peuhpeuh tungah itna ih va neih manin amau in zong ih itna hong thuk kik leh cih lametna tawh itna nam a hi hi. Ithuai a hih man a itna hi a, ih itna a ngah khatein hong it thuk kik ding kilamen pah hi. Itna a ngahtein a itte tungah a loh kik hamtang ding itna leiba a nei a hi hi. Hih itna pen kilohkik kei leh kimaimialna le kikhasiatna dong piangsak thei hi. Nu le patein tate it a, tate’n zong nu le pate itthuk kik hi. Itna kipiakhia masa ahih manin itna leiba a kiloh kik a kul a hi hi. Nu le patein a tate uh amau pumpi a ki-itna uh sang a lianzaw in it thei uh hi. A sunguh pan a piang a sisan uh ahih manin tua zahta a it uh hi a, a tate in zong nu le pate pen midang sang it zaw pah uh hi. Nu le patein tate tungah a lamet zah un a tatein a it thuk loh khak hun ciangin nu le pate khasia in khakham vei lawh thei lai uh hi.\nIh khua, ih mipih, ih gam, ih minam ih it pen it ding kilawm le ithuai ahih mana a ki it a hi hi. A ithuai le it dinga kilawm khat a it theilo mite pen ‘’itna neilo’’ in kiciamteh thei leuleu hi. Ih itlohte’ hong itloh phamawh kisalo a, ih it mahmah khatin hong itloh pen na kisa mahmah hi. Tua ahih manin hih itna nam pen it kik ding ‘’lametna kihel itna’’ ki ci thei hi.\nHih itna pen a omsa itna huang sunga ki-itna a hi hi. Innkuan khat sung pen ki-itna in mun a laknasa huang khat sunga omkhawm uh ahih manin innkuan sung mite kikalah kitelsiamna tawh kilamin, innkuan sung ki-itna sang a lianzaw innkuan dangte tung pan kingah theilo hi. Tua ahih manin khat le khat kitelsiamna a om laiteng innkuan sungah kisiatnain mun la zolo ding hi. A hi zongin tua innkuan nuam pen hunkhat ciang innkuan nuam hetlo hong suak kik thei hi. Tua hun pen kitelpihna le kitelsiamna a bei hun hi pah hi.\n“Banghangin a ki-itsa mite sung lawmlawm ah hibang kisiatna piang thei zen ai tam maw?’’\n“Itna lian leh thangpaihna zong lian’’\nKhua khat ah tangval khat le nungak khat kingai mahmah uh hi. Itna ngaihna thu akikup kawmkawm mahin a tangvalpa nungaknu inn pan a ciah ding ciangin ‘’ Zing nitak ciang biakinn kikhop kizawn ni’’ ci in kam ki vaikhak uh hi. A tangvalpa pen la uk khat hi in biakinn a sak ding la uk nungak khat tawh sun sung lasin khawm uh a, a nitak ciangin biakinn paikhawm in la zong sa khawm pah uh hi. Tua tangval pa a lawmngaihnu kiang a pai kik hun ciangin a lawmnu na heh mahmah hi ding hi ven, pau ding a ngaihsutsa teng hong pau a, tangvalpa zong a lungnuam hetlo ahih manin ‘’ Ngaihno aw, hong telsiam in’’ ci a a thum a leh a lawmnu in ‘’ Itna lian leh thangpaihna zong lian hi’’ ci in tua nitak in a ngaihsut khak ngei hetloh uh thu khat hong tuak kha uh hi.\nHih lawm kingai tegel en le hang; a lawmpa’ la ukna a lawmnu in thei khin a hih manin a lawmnuin a telsiam dingin lamen hi. A hi zongin a lawmnu a dingin a lawmpa pen kamciam pel a hihna thukhat, a kithuahpih pen nungak khat a hihna zong tawh a na khasia mahmah na hi gige hi. Ki kangtuak ding ci le zong a hi thei thu hi a, ki lem ding ci le hang zong a hamsa lua thu hi hetlo hi. Thuman kituh uh hi leh kitawng suak ding uh a, thuhoih deih uh hi leh kilem kik thei ding uh hi.\nTangval khat gamdang ah sum zong in a ngah sunsun tawh inn lam kisapna teng en in sum khak zelzel hi. A pa uh kum 50 val bang hi ta in a hawh a ciahna setbing a sik gaigai pen gim mahmah thei zel a hih manin ‘’motor cycle khawng lei zo ding hi leng deihhuai tak ei mawtaw’’ ci in thum ngeungau ngei hi. A pa ii motor cycle kisap pen gamdang om a tapain thei mahmah a hih manin ni khat sum a khak ding ciangin, a pa a khualna tawh ‘’Tua tung kong sum khak tawh motor cycle na lei un’’ ci hi. A sum hong tun ciangin a innkuan mah uh kikum in kisam masa a sakzawkna uh ah a zat masak uh a leh motor cycle leizo nawnlo uh hi. Tangvalpa in a theih ciang a hehsuak in ‘’ bang hang motor cycle na leilo nai vua..?, tua kisapna dangte a hun zui in sum kong khak zelzel lel ve le, na tua cih vial uh sum hong khak kei leng e le….,’’ a cih leh a u pa in ‘’ Tua bangin kiphatsak pau het kei sin!.. na kithei o!.. kei zong bang hongsa na hia?!…!’’ ci in a unau un a ut zah tek kici ziahziah uh a, hong ki telkhial mahmah uh hi.\nHih unau tegel en le hang a upa in ’’ka nau in hih bang hong cih vial!’’ ci in thangpaih lak hi leh a hehsuak mahmah ding hi. A naupa in zong ‘’ Inn lamate kei ma vaksa hi na pin ka u in hi dan hong cih vial mahmah’’ ci in thangpaih lak hi leh a hehsuak mahmah ding hi. A nih tuak un a innkuan kitaangsapna a dim nuam tek uh hinapi a panmun uh kibanglo a hih manin a muhna uh kibanglo a, a kammal uh zong hong kibang thei nawnlo hi. A kammal zat uh hong ki lehngat takciangin kitelkhialhna hong piangtawm hi. Banghang hiam cih leh a unau un a innkuan uh a itna uh kikim ahih manin a deihna tawh a ki lehngat a thu a ki gen tuak uh ciangin a deihna uh a ki khaktan tuak tawh hong kibang ta hi. A deihna uh a kikhaktan tuak hong suak uh ciangin ‘’ih innkuan a it hi kei teh’’ na ngawn ki ci kha lai ding uh hi. Tua hun ciangin a innkuan a itna siangtho golpi sungah hehna gu mal khat hong kihel tak ciang a itna khempeuh hehna hong suak ta a hih manin a kilem kik zo nawnlo ding dinmun ciangdong nangawn hong tung ta uh hi. Thuman kituh hen la a khiam nuam om kei tuak hi leh ki sia suak ding uh hi. Tua ahih manin khat ii thuman in a sanggam pa a dingin na manlo ta a hih manin a nih vua ding a hoih zaw kilemna ding ‘’ thuhoih’’ khat a zontawm uh a kitangsam mahmah hi ta hi.\nB. Lametna kihello itna\nLametna hang hilo in hehpihhuai sakna hang in lungsim sung pan a hong phul tawm huh nopna tawh itna ahi hi. ‘’Hih ka huhnateng ka ngahkik kei zong phamawh kei, aman phattuampih peuh leh..’’ cihna ah lametna kihello hi.\nMi ginalo, mi zawngkhal, mi banglote pen ithuaina neilo uh ahih manin a it ding mi hamsa mahmah hi. Thatang, min le vang le hoihna bangmah nei hetlo uh a hih manin amau a it kha sunsunte tungah zong bangmah thukkik zawh neilo takpi ding uh hi. Hi bang mite lainatna tawh itna a valak zo veve tein zong thuhkik ding lametna kihello ahih manin a piakkhiat uh itna a ngah kik loh ding uh zong phamawh sa lo pah uh hi.\n“Jonny” kici pasalno Dollar khat tawi kawmin vanzuakna sumbuk khat khitkhat ah pai kawikawi a ‘’ Pasian na zuak uh hiam?’’ ci in dawp kawikawi hi. Sumbuk neite in zong ‘’ Hih pa mibanglo, mihai’’ ci in hawlkhia tek uh ahih manin a nunungpen ah kum 60 val putek khatpa sumbuk va tung hi. Tua putekpa in naupangpa’ kammal a zak ciangin maitai takin, ‘’Nang Pasian lei le cin na bang ding a hia?’’ ci in a dot kik a leh ‘’ Ka nu le pa hong nutsiat khit nung hong kem ka paneu pen a nasepna inn tungpan kia in khua zong phawk kik nailo, tun zato ah lum, siavuantein ‘’Na paneu pen Pasian bek in hon zo in teh’’ hong ci a ka sum neih sun Dollar khat tawh Pasian lei ding a zong hi ing’’ ci hi. Putekpa in zong, ‘’Heu hiah! Na zonzon Pasian’’ ci in a vanzuakte lakpan ‘’God’’ cih laimal a ki-at singahtui bungkhat pia phei pong hi.\nJonny zong nuamlua in tai pah teuteu in a paneu lupna a tun ciang, ‘’ Heu.. Hiah!.., Pasian muta ing ei, tun dam pah ni ciai’’ ci hi. A zingciangin siavuan a siamzaw athak pawlkhat hong tungin van hoih pen le zatui hoihpente tawh hong bawl uh hi. Jonny paneu hong dam ta in ciah ding a kithawi kawmin siavuanpa’ kiangah ‘’Ka kibawlna sum bangzah bei ding hiam’’ a cih leh a sum bei zah lak a, tam tung sa lua mahmah ahih manin a lunggim lua in thaltuk in hong sibup kik mawk hi. Khua hong phawk kik ciang siavuan khat in, ‘’ Lungkham kei in, na kibawlna khempeuh putek khat in hong piaksak khinzo hi, ko zong tuapa in a tuam vilvel nang bawl dinga hong cial hi’’ ci hi. Jonnyte pata zong a lungdam lua ahih manin sumbuk nei putekpa tungah lungdamthu gen ding a pai uh leh a inn kituah khin ahih manin va tuak khalo uh a, cihna ding dang thei tuanlo in a inn uh hong ciah uh hi. Tua zawh a sawtlo in tua putekpa kiangpan laikhak khat ngah uh a, ‘’ Ka tapa aw, Pasian tungah lungdamko in, Jonny in a zon Pasian taktak a muh loh hangin na damna dingin Pasian in kei tungah itna hong guan hi. Pasian pen mit tawh a kimuh theihloh hangin Pasian in itna ahih manin tua itna na muh a leh tua Pasian zong a mu hi pah hiteh’’ ci hi. Tua ni a kipan in Jonny te pata in putekpa’ itna hangin Pasian muh lawh uh hi.\n2. Itna guaksuaklo\nItna man taktak tawh ih it a hih nak a leh ei lamet zahin amau tungpan itna ih ngak kik kei phiala, amau tungpan itna thukkik ding ih lamen kei phial zongin ih piak itna in manpha in vang nei ahih manin mundang khat teitei pan hamphatna namkhat teitei kisang kik hamtang ding hi.\nNu le pate in tate a it zah in tate in a it thuk kik zawhloh hangin kamsia zangin hamsiat kha liang kei peuh leh a itna in manpha in vangnei ahih manin a tate tung pan a kingah theih ngeilo ding, a ki genkhol theilo thupha namkhat teitei sang kik hamtang ding uh hi. Itna a piakte’ tungpan thuhkikna a ngah kikloh hangin midang khat tungpan itna thaman ngahkik hamtang ding hi.\n3. Hong kaang thei itna\nEi it zahin hong ki- it kik theihloh hun ciangin na kisa mahmah a lungtang kitam in ki siat lawh thei hi. Hibang itnate in mei bangin hong kang kik thei itna ahih manin hong katkik main ih itna sungah bangteng kihel hiam cih ih ngaihsut theih ding kisam mahmah hi. A siangtho mahmah itna sungah thangpaihna, hehna, vo gawp nopna, gawtnopna cihte tawh hong ki helkhop khak hun ciangin muhdahna zahmahin hong siahuai thei hi.\nTuisiang haikhat sungah guza taak khat hel suk lehang haisunga tui khempeuh guza suak zo na pi in guza haikhat sungah tuisiang taak khat helsuk lehang tua tui kidawn thei tuanlo hi.\nItna pen manpha in siangtho mahmah ahih manin thangpaihna guza malkhat tawh a ki helkhop khak hun ciangin a itna khempeuh thangpaihna hong suakin a om masa thangpaihna sangin lian zaw lai thei hi. Tua ahih manin ih ki-it pih ngeiloh khat tawh kisiatna sangin ih ki-it pihsa khat tawh kisiatna pen siahuaizawin lauhuai zaw tham hi.\nThudang khat leuleu ah, mi khat it lua in apiak itna zah ngah kiklo ahih manin a lungtang pen a ngaihsutnain lenzo nawnloin amah le amah ki siatbawl dongciang tung thei leuleu hi. Tua ahih manin ih itnain ei ading leh midang khat peuh adingin meikuang bang a a siasak thei itna nam a suakloh ding deihhuai penpen hi. Itna in a lunggulh pen itna mah hi a ngaihsutna hoihlo khat hong lut takciangin tua itnateng muhdahna hong suak thei hi. Tuabang hun ciangin ii lunggulh banga ih gamtat ding pen thuman ahih hangin meikuang a suak ding dinmun hong suak ta hi. Tuasangin ei ading leh ama ading ngaihsun kak a thuhoih ngaihsutna tawh kidop kik theihna pen deihhuai zaw ta hi. Tua pen picinna lian pen khat mah a hi hi.\nItna in siatna hong tun hi lo a itna sungah thangpaihna hong lut ciangin tua a omsa itna thahatna le hong lut thangpaihna kigawmkhawm nih tha tawh siatna hong piangtawm ahih manin kithangpaihna lian mahmah khat hong suakto na hi zaw hi. A omsa Itna tha le thangpaihna kigawm siatna meikuang hong pian takciangin a phelh kikna ding itna dang omnawnlo hi. Banghanghiam cih leh a kisia mi nih in a mau gel kikalah a lian mahmah ki-itna na om ngei khin a hih mana a ki-itna tenguh thangpaihna a na suaksak khin uh na hi zaw hi. Tua ahih leh hih a ki itsa mi nih kua man lah gawm kik zoloin amau lah kigawm kik sawmlo uh a hih teh a om masa itna pen a deihhuailo hong suak ding tawh kibang hi, hi peuhmah lo hi, tua a ki it ngeisa kisia kik mi nih a ki- it kik theihna ding thuhoih khat om ngelngel ding hi.\nTua thuhoih ih muh theihna dingin a kitangsam kal 10 te:\n1. A ma muhna telpih sawm ding,\n2. Ei muhna pen ama lampan na mankhinlo thei a hih lam phawk ding,\n3. Ih heh laitakin zong ei mahmah pen midang khat ii muhna ding tawh ki-en ding,\n4. Ih heh laitak a ih lungsim pen a hai khat kibang ahih gige lam phawk ding,\n5. Ih hehsuak khit cianga ih kammal zatte pen ih hehnathu sangin ki liansak zaw kha pahpah ahih lam phawk gige ding,\n6. Kisiatna dong hong tun ding pen ih kikal a thupiang bulpi sangin ih heh mana piangtawm thu ahih zawk lam phawk gige ding\n7. Kinialna a bulpi en kik hamtang ding,\n8. Ki siasuak hi le hang a hampha kuamah omlo ahih lam ngaihsun khol thei ding,\n9. Na ih saknateng pen a nungsang a ih kisikkik theih ding thu tawh silsiang theih sawm ding,\n10. Maisakna a ngahpa sangin a maisakpa a thupi zaw ahih lam phawk ding\nA tunga thu 10 teng khinkhai man hi le hang ih ngah ding hamphatna nam 10 te:\n(1) Hehna tawh dawnkiknain guallelhna bulpi a hihlam na phawk ding hi.\n(2) Midang khat tawh na kisiatna ding pan in hong hemkhia zo ding hi.\n(3) Na heh mahmah ding kimlai na hehlohkik theihnain picinna lianpen khat ahih manin na langkhat a pa in hun beisa sangin mailam ah hong zakta zaw lai ding hi.\n(4) ‘’Thuman pan thuhoih’ah” na kahto theih manin na nuntakna a picing zaw hi ta hi.\n(5) ‘’Thuman pan thuhoih ah” na kalsuan theihna mite’n hong etteh lai ding uh hi.\n(6) ‘’Thuman pan thuhoih ah’’ na kalsuan theih manin nang hong it mi kibehlap ziahziah ding hi.\n(7) Na gal dingte nangawn lawmin a bawl thei na hih manin leitungbup na lawm hongsuakin na nung hong ki zui nuam mahmah ta ding hi.\n(8) Hehna zo na hih manin nanga dingin lungdamna ding bek om lai ding hi.\n(9) Nang hangin mitampi lungnuam ahih manin na nuntaknain mannei mahmah ta hi.\n(10) Na lungdamnathu hangin nasepna khempeuhah mazangin na nuntakna in man hong nei mahmah ta ding hi.\nLaisim kha mi khempeuhin ‘’ Thuman pan thuhoih ah kalsuan theihna tawh A MANNEI NUNTAKNA’’ ih neih thei ciat ding pen hih laibu (lai gelhpa) ii ngiimna a hi hi.\nPrevious: Kammal hoih pawlkhat ~ Akai khawm, Rev. Go Khan Tuang\nNext: Laisiangtho (Zokam Standard version) hawmkhiatna maban Topa’n hongzomsak


url: =ZAM Thupuak :: 30 April 2017 (ZAM 2017 – 2018 Palai kiteel vaiding zaksakna) :: ZOMI DAILY\nposted on 29 April 2017 at 3:58 pm Lomkholna: Malaysia, News, Refugee, ZAM, Zomi\nZAM 2017 – 2018 Palai kiteel vaiding zaksakna :: Ih biak Pasian hong ompihna, Pawlpi leh khua makai te panpihna leh mimal khempeuh pangkhawm a ih sepkhop na Zomi Association of Malaysia (ZAM) nasepna te kum khat hong mualsuah pih Topa min ih phat hi. ZAM ah a beisa kum 11 sung tawntung mipih Zomite adingin pilna, siamna sitlo a mapang ZAM palai leh thudotpiteng khem peuh zahtakna ih pia hi. Topan a om na munah Zomi te adingin hong zatsak semsem ta hen.\nZAM kitel vai ding leh ZAM kum (11) cinna khawmpi vai ding April 24 (Monday) ni in ZAM palai leh Advisors teng tawh thu kikupna ZAM zumpi ah kinei thei hi. ZAM zumpi pan in Malaysia Zomi te a ding itna, cihtakna, hanciamna lianpi tawh a ki piakhia nuam palai tampi nong ki candidate nadingun lametna takpi tawh kong zawn uh hi.\nMakai kiteelna ding tawh kisai, akisam bangbang vaipuakna hong nei dingin anuai a Election Committee mi 7 teng kiseh hi.\n1. Rev. Gin Do Khup : 012 340 6141 (Convener)\n3. Pa Thang Za Khai : 012 621 2447\n5. Rev. Ngin Khat Thang : 010 427 4567\n6. Simon Pau Khua Muan Lal : 018 238 6204\n7. Rev. Dai Sim Mang : 016 6157 573\nAni, Amun, Ahun\n• Ani : 7th June 2017 (Wednesday)\n• Amun : ZAM Hall\n• Ahun : 11:00am 5pm\n6. EC teelcing a ngah peuhmah hunbit in asem theipah hiding. Candidate pen Pawlpi leh Khua makaite phalna leh theihpihna bektawh kipuak theiding (Theihding: Innkuanpih neinailo “Single” hileh kideihzaw).\n7. Ki teelna hunsungah ami pumpi mahmah aom te bek kiteel theiding.\n8. Ki teelna ah Pawlpi pan tangmi 1 leh Khua kipawlna pan tangmi 1 in mee pia theiding.\n9. Candidate khempeuh in Election Committee te tungah 01 – 31 May 2017 kikal in Pawlpi/Khua makai te letmat thuhsa Candicate Form apkik hamtang ding.\nUN ah napiaksa Phone Number bangci laihding? :: Malaysia UNHCR zumpi ah napiaksa Phone Number nalaihnop leh zumah napaitektek kul nawnlo in kilaihziau theita hi.\n1) Amasa in na UN Card tungah akigelh “UN Family Number” leh “UNHCR Individual Number” te hoihtak encian masa in.\n“UN Family Number” cihpen innkuanbup in akibangpen hi a, hih Number lakah “C” kihel dinghi. Gentehna: 354-10C12345\n“UNHCR Individual Number” cihpen mikhattek in atuamtek akinei hi a, kibatpih omlo dinghi. Gentehna: 354-12345678\nTheihding: <space> akici pen amal in gelhding hilo a, na Phone sungah SMS nagelh ciangin laimal halding cihna ahihi. Hihdan in laimal hal in gelhin: PHONE 354-10C12345 354-12345678 018354292\n6) UNHCR zumpi panin na Phone Number hong laihsakkhit uhciangin anuai abangin SMS hongkhakding uhhi.\nPhone Number laihdingbek lelin, hun mawkbeisak kulnawnlo hi. Ref: Zomi Daily\nMIN KITAIH A AWK CIP TE IN ZAM ZUM AH SAZIAN HONG PIA UN :: UN ah min kitaih in a kisam thei lo, a awkcip te in May 11, 2017 ni ma in ZAM zum ah min sazian hong pia un. Na min, UNHCR group No., Individual No. leh na contact No. te kisam hamtang ding hi.\nUN zum kikhak ding :: May 1, 2017 (Monday) ni pen Nasemte ni (Labour Day) hi in UNHCR zumpi kikhak ding hi.\nACTS zato kikhak ding :: ACTS zato pen 01 May 2017, 26 May 2017, 28 May 2017 ni te ah kikhak ding hi.\nZSM pan phamsa te phawkna Volley Ball ki demna om ding: ZSM pen 2009 in kipan khia a, ih Zomi pih luang 300 dektak bang kipham khin hi. Hih Malaysia ah innlam hamsatna tawh sum leh paai zongin hongpai hi napi Malaysia leitang tungah thutuamtuam leh vai tuamtuam hang tawh nuntakna hong beilawh ih sang gam te I phawkna in Volley Ball kidemna khat kibawl ding hi. Khua ahi a, Pawlpi pan a hi zongin alunglut peuh peuh kilut thei ding hi.\nVolley Ball kidemna ah a lutnuam te in Lutman RM 200 hi ding a, May 1 ni-in min sazian tawpni ding hipah hi. May 1 ni-in Group khenna zong kinei pah ding hi. Kimawlni ding pen May 8 hi ding hi.\nVolley Ball a ding min sazian hong paisa teng 1.Phaiza (A) 2. Phaza (B) 3. Darkhai 4. Ngente(A) 5. Ngente(B) 6. ZCCM (A) 7. ZCCM (B) 8. Cikha 9. Suangsang\n**Team khat ah Zomi ahi lo minamdang khat bek kila thei ding hi.\nMay 1, 2017(Monday) ni 1:00 PM in Group khenna kinei dinga, a lutnuam team khempeuh I kihel kim ciatnang in kong zawn uhhi.\nVolley Ball kimawlna ding mun paina ding :: Grab/Uber: Pusat Sukan, Unversity Malaya Lembah Pantai, Kuala Lumpur\nTzu chi Clinic :: Monday, Tuesday, Thursday, Friday\n*(2) vei kisun kha ding aa, kal (1) hal kha ding hi. >>>>Theihbehnop leh @Sia Ma Mang – 018 3902 506\nZAM AH HONG ZASAK UN :: Malaysia Zomi te’n bangzah haksatna thuak cihte a kipan vai tuamtuam UNHCR zumpi ah pulakna kinei nuam hi. A thupi deuhin Malaysia gamsungah tulaitak a Zomi koltang in thonginnpi leh immigration camp sung a om khempeuh ZAM/UN card tawh hi taleh Zomi na theih khempeuh uh ZAM zum ah a nuai akisam teng natheih zahzah uhtawh May 17 Wednesday ma in nong puak nang uh leh thong inn ah panpih neilo Zomi pih natheih bangbang uh navei na leh na khualna tawh nong puak nang un kong zawn uh hi. Theih ding kisam teng : Min, UN No., Kimat ni, Kimatna mun, Tulaitak a om na mun, Body No., Contact Person.\nZAM PALAI TE THUNGET :: ZAM palai te khasim thungetna 27 April 2017 ni-in kinei a, Sia Tung Mang-ZCF-Dengkil in thapiakna leh thungetna hong neihpih in tha kingah mahmah hi. Topa’n siapa leh apawlpi thupha hong piaksak sem sem tahen.\n1. Nang Hau Cin 4. Hang Suan Mung\n2. Khan Tung Tuang 5. Mong Za Thang\n3. Cecilia Vung Deih Kim\n1. Nang Mun Mang(Pimpih) Sungai Buloh thongah kikan\n2. Thang Khen Piang Sungai Buloh thongah kikan\n1. Mang En Cing(Tedim) Sungai Buloh Hospital\n2. Niang Ngaih Ning(Tedim) Pudu Clinic\n3. Lian Sian Nuam(Singlei) Sungai Buloh Hospital\n4. Dim En Ciin(Singlei) ACTS\n5. Pau Do Mung(Saizang) HUKM\n6. Niang Khek(Dimlo) Ampang Hospital\n1. Chinese ansai ah Waiter Mi5 kisam. Nasep hun-10am-10pm nai2 khawl. Offday-1week 1dayoff. Khasum-Rm-1200\n1. Thang Khan Khup(Singgialzang) RM50\n2. Niang Sian Hau(Bukphil) RM50\n3. Phuntong Innkuan Malaysia RM50\n4. Sia Tung Mang te innkuan(Mualpi) RM50\nPrevious: Pa Stephen Pau Suan Kim hong nutsiatna tungtang kuppihna pawlkhat\nNext: Aw Tuipi Tuipi ~ Pu Thangboi


url: =Cingno tawh lenna gam – 2 ~ Hau Za Cin :: ZOMI DAILY\nCingno tawh lenna gam – 2 ~ Hau Za Cin\nposted on 18 August 2009 at 9:27 am Lomkholna: Article, Hauzacin\nThupi takin hong kivaidawn :: Tapa taimang inn a ciah kik ciangin a pa in a inntual pan ngak in na vaidawn hi kici lo hi. Ma tai in delh a, a angah pom in, ngawngkawi a, a nam hi kici hi. Ngaih Anglai Ah film i et tak ciangin Cingno in a u Thang a vaidawnna Japan pau a kihilhna vuah a khut uh kitukalhsak in mawngsingbang kikan in a kilen uh. Tua mah bangin mikang film ah, kala film ah, sen film ah zong en leng nungak leh tangval bek hilo, inkuan, pata, nuta zong aki it a kingai, kimuh ding a ngaklah peuhmah amau ommun panin kingak cih omlo a, matai in delh hi tawntung hi. Tua pen kideihsakna leh kingaklahna hi a, kiitna sangpenpen kilahna hi. Thupi a, akithupi simte bek mah kivaidawn hi. Mihing bek hilo in i Topa nangawn Jerusalem ah limtak, thupi takin kivaidawn hi.\n“Welcome to Japan” leh “Yokoso Japan” cih te ka pelh phei ciang immigration lut in, Admitted cih seal a kitup khit ciang ka passport hong piakik a, tua ciangin ka lutsuak a, ka tonpihnu Jenifer tawh kahleitai sau diatduat kileh ngangngang kiangah ka kituah uh hi. Japan-a kahleitaite pen kham veng vang khin ahih manin ka muh tungin keen (cliff) tuak ding tawh kibang kasa liang hi. Kahleitai pan ka kumsuk khit uh ciang van la in ka pusuak uh leh Jenifer dawn dinga hong pai Ayumi in kongkhak gei pan a lawmnu bawhpheiin kikawi uh a, kei bek nungak helmasak zan tutna ding theilo bangin ka lai din thapai hi. Ayumi pen Taipei ah ka khangno makai ngei khat uh hi a, Chinese language sin in a zawh ciangin a gam vuah ciah kik a, evangelist dan in a sem khat ahi hi. Amau lawmta a kikhah ciangin kei zong ka khutlet a, Ayumi cell phone tawh ka tunna ding Nu Haukhek te ka hopih pah hi.\nMeileng tuanna ding JPY 1280 tawh ka lei khit ciangin Narita Express Airpot Terminal 2 station ah ka kumsuk a meileng hong pai ding ngakin ka tu hit hiat hi. Tua lai ah Tennis player nungak melhoih mahmah nih (Chinese hiam, Korean hiam khat hi) hong pai uh a, ka kiho loh uh hangin ka kihua het kei uh hi. A smiling face tuni tanin ka mitkha ah tham lai! Tua laiah a ginglo tampi ka holim khit uh ciang taklam nawlpan huihlum hong nungphei hanhan in meileng hong suak phei vava a, ka tuanna dinguh hong tung hita mawk hi. Minit 30 khawng mah hong ziakai lai leh phamawh hetlo mah ding hiven!!\nAhi zongin a lungdam huaizaw leh a limcizaw in hong ngak ahih manin hemlam sinthu sang tak sinthu ka khialah zaw hi. Romance sangin love thupi zaw ahih manin.\nMeileng hong khawl deda a, ka khuadak phei leh hong dawn dinga hong pai Nu Haukhek leh Pa Thang na hitakpi a, Ngaih Anglai Ah film ah UNICEF lam pan AIDS thugenna ah ka muh bek hi napi a mel ka telpah lian hi. Ahi zongin ka muhsawm dan sangin na nungak zaw ahih manin a nau ahi zaw kha tam maw ka ci hi. Ahi zongin amah hong pai ding, vanlengtual a meileng khawlna ah hong dawn ding ciin hong genkhol khin ahih manin midang hilo ding cih ka thei hi. A inn uh pan nai 2 bang meilengah tuanga, sum tampi, hun tampi, tha tampi bei a deihsak taka itna tawh hong dawn ka muh ciangin Pasian takpi zong mimawh mikhialte adingin hong kiniam khiat hiven maw ka ci hi. A gim a tawlna te uh bei pah dinga ahih hangin tua itna a lah uh mite lungsima lungdamna bel bei ngei nawnlo ding hi.\nTua manin hih khangno khat leltak a nu a pa khangual khat in thupisim a, pahtawina, itna leh deihsakna tawh a kidawn ka muh ciangin “thupi takin hong kidawn hi” ka cilo thei kei hi. Zomi ihih mah nuam sam ei maw.\nNarita station pan Ciba station ah, Tokyo station ah, Kinchoki station ah tua pan amau innkong Ryoguku station ah kum in khetawh amau inn ka tungsuk uh a, hibanga hong kimusak Topa tungah lungdam ka ko khawm uh hi. A tuam vilvel a hong huansak ankuang ka um khop khit uh ciangin telephong hong ging a……. huh….. (hih thu bel dam in aw)…\nA zingciang Nipini pen Zomi Christian Fellowship, Tokyo te kikhopna ah kikhawm ding, tua zawh ciang KHUADO PAWI zang ding ciin ka gel uh hi. Zomi te kikhopna (a mun mangngilh pak, a program vuah kigelh lo a, Gloria Chapel kici pen ahi tam maw) ah kikhawm in la kasak ziahziah khit uh, Sia Nang Lam Kim in “Topa hoih hi kei tungah, ka innkuan tungah, ….. ” ci a uangtak a 7vei ciat hong otpih ziahziah zawh ciangin “maithak muakna” hun ah kei zong ka khatvei kikhopna ahih manin ka dingto a, mipi in khutbeng ziahziah in hong muak (vaitun, vaidawn, welcome) uh hi. I Topa Zeisu natawm biakinn sungah kipahtawi lo a, kei leltak hong kimuak cih ka ngaihsut ciang Kalvari a luang sisan hang bek mah hi cih ka phawk hi. Tua ni in kei sanga nakpi taka pahtawi huai pen Zomi Lasiam Nu Sangpui (Anglai ah ka pom Aman kei hong len, cih sa nu) leh a pasal Sia Suan Za Pau ahi hi. Sia Pau in tua ni Topa kammal sim in kha an hong vak hi.\nKikhop tawp ciangin a nuai ah kumsuk in, leinuai hita a, huih zong na gik deuh pah hi. Ahi zongin KHUADO PAWI zang ding mipite lungsim zang mahmah in mi khempeuh kilawp a, naupangte bang lawpsem in nuam asa mahmah uh hi. Japan ah a liante bek hilo naupangte in zong Japan pau siam mahmah uh hi.\nKhuado Pawi hun kipatna ding ciangin Hunuk sem Zolia hoih mahmah Lia Cing Khat Lun nakpi a kiko in, “Tu in Japan khuapi Tokyo ah ZOMI KHUADO a 9-veina kipanta hi,” a cih ciangin mipi lungdam in khut beng ziahziah a, tua tak ciang Japan ah naupiang masa penpen Tg. Sian (Ngaih Anglai Mah ah zong amin Sian kici pen) in a drum hong khenpuak ziahziah a, Khangno makai Sia Tg. Hau Mung in a keyboard vei leh tak ah mek zut ziahziah a, Bass guiter tumte, lead leh rhythm tum te zong thakhat a hong gingkhia in mipi dingto in:\nZogam tuan pupa luahna gam, Zogam khangsawnte luahna gam\nZogam mualdawn lenmui kai e, Ngeisok pak san silsial\nZogam ton leh lamna Zogam, Zogam gal leh sa aihna gam\nZogam ningzu khuaizu bangkhum, Lenkhuang tawi zaila awi, Pu leh pa lenna gam\nKawlgam vaigam ka zin zongin, Kawl anne mang inn sung ka om zong in\nZo an, Zo inn mah lunggulh ing, Zo ngeina mah deih ing,\nZogam zalmang in hong man ing, Zogam mu bang ken hong ngai veng\nItna damtui a luanna gam, Beh leh phung tenna gam, U leh nau kicinna.\nAw… Zogam aw, ken hong taisan kei ning, Zogam aw, na kha nuai hong sel aw,\nKa lam kiatna, ka lu tang phum nang Zogam, Kong it hi Zogam aw.\nZogam miten hong neu et in, Zogam na mite’n hong taisan maw,\nZogam gilkial dangtak in thum, Khutzep in en ding maw,\nZogam ton leh lam hong lak in, Zogam na zaila hong awive\nZogam na ningzu hong lup in, Na ngeina a luite, Ko hong lak kik ve aw,\nZogam Zomi khantohna ding, Pilna siamna leh neih leh lam,\nLungsim pumpi khuaul sisan, Piak khiatna tawh sem ni\nKawlgam vaigama Zomite, A nei a lam Zomi te’n\nMualdawn Zomi te kahna aw, Nu leh pa tauna aw, Hong huh hong ciah un ci.\nBy Thawn Kham (Album: Itna Ngaihna)\ncih a kisak ciang mipite lunglen khitui hong luangin Zogam itna, Zogam ngaihna, Zogam phawkna hong lian mahmah hi. Israel te in Babylon luipi leh guam kiim tengah “Topa phatna la bangci in sa thei ding ka hi uh hiam?” ciin a saltanna uh khasia takin la na phuah uh hi. Gamdang pan Zogam ngaihna la i sak tak ciang khasiat huai lua kasa hi. Awle, tua pen thudangah koih phot ni.\nHun kizom to zel a, Pa Khup Khen Pau in Khuado Thungenna hun a zat khit ciangin Hunuknu mah in, “Tuni in eite lak ah zin zahtak huai khat i nei hi. Taipei pan hong pai Dr. Hau Za Cin in Khuado hong zatpih thei ahih manin i lungdam hi. Amah pen tuni Guest Speaker hi a, thugen dingin i sam ding a, mipi in khutbetna tawh muak ni…” a cih khit ciang Khuado sim khempeuh in khutbeng ziahziah ahih manin Hall sung kithawn zuahzuah hi.\nI Topa Zeisu takpi zong ama mipih te in muaklo in, na nolh dikdek uh hi. Himah tase leh kei bel thupi tak in kamipihte in bangmah ka hih loh hangin hong it in, hong thupi bawl in, hong pahtawiin khutbetna tawh hong muak uh hi. Zomi khat leh khat hih banga i kipahtawi, i kithupi bawl, i ki tawisang ciangin i thupibawlte a thupi hi lo a, i minam a thupi ahih manin Sia King Mang cih bangin a ‘khangto Zomi’ te ihi hi.\nHih te khempeuh ka ngaihsut ciangin bangmah lo pan Pasian bekmah in a laptoh khangno khat limtak, thupi takin hong kipahtawi, hong kidawn, hong kimuak hi veh e ka ci a, tua manin ka thulu dingin – “Thupi takin hong kivaidawn” ka cilo thei kei hi.\nA minthan dan uh a phawk manlo Japan a om Zomi te in cikmaha amuh ngeiloh uh, a theih ngeiloh uh leh a galzak ngei khat bek uh hi zahta a pahtawi uh pen Zomi a pahtawi, Zomi a lamto, Zomi a thupisak ahi uh hi ciin hih lai ka at kawmkawm, ZOGAM AW cih la Thawn Kham sak ka ngaih kawmkawm in ka phawk kikkik hi. Tua pen ka nuntak sung tawntung Japan ka hawh thu ka phawkkhak sim a ka phawkkhiat ding, ka ciamteh dan zong ahi hi. …zop lai ding… Dr. Hau Za Cin (Phuitong Liim)\nPrevious: Sushi Hual – 1 ~ Hau Za Cin\nNext: Sushi Hual – 2 ~ Hau Za Cin\nA lamdang a kisai lungtang (The heartbeat of the miracle)\nZAM Thupuak :: 17 April 2016\nPhilippines aom US Embassy mai ah Bomb khat kimu in ki puakkhamsak ~ ZD\nLondon khuasung buaina apiangsak te lakah nih ki theicianta\nZogam ah Municipal (စည္ပင္) Committee kitelna October khasung kinei ding ~ Zingsol


url: =Conference movement kipat leh tu kikal kum-20 sung ~ MUC\nConference movement kipat leh tu kikal kum-20 sung\nAdmin 10:50:00 PM Articles, Conference Pianna thu\nLEITUNG PILNA TUNGTAWNIN KIVAKNA\n(Kalaigelhte pen vantung mitsuan kawmkawm a kagelh hi. Kammal zatzia, a khumzaw, aneemzaw, a khauhzaw cih omthei ding hi. Ahih hangin a thu vaalgen omlo ding hi. Family pen Satan leh Jesu kidona gal-tualpi ahi hi. Tua tawh hong to ngam na om uleh, kithawi un. Hih Lungdamnathu hangin kamaizum kei hi.)\nLaisinna sang pan kingah pilna, pianpih pilna, experience kici nawkkhakna tungtawn a kingah pilna tuamtuam om hi. Bang bang hileh tua pilna khempeuh zangsiam leng hoih a, pianpih pilna tawphah aa sinnasaang neite picingzaw hamtang hi. Degree kibangciatciat gamneu-mite leh Europe khangto masate phylosophy pen van leh leizahin kikhai hi. Gam leh minam leh Pawlpi aadingin pilna i kisam lua hi.\nPilna kaneihlo nasa lua kahihmanin, Upper Myanmar president tavuan hong kisuat ciangin, Khangnote aading khualna tawh, Church Scool 28 kihong a, "Upper Burma ah, sang aatheih patungpo bang" ci-in, hong langpangte in siakaihin lipkhap gen mahmah se uh hi. Tua pen pilna kadeihluatna tungtawn a, khangkikte kakhualna ahi hi.\nUS itun semsem ciangin,\nKawlgam khawngah pilna kisam icihcih pen gentham nahilo hi. US itun semsem ciangin pilna kinaksap tetek hi. Kawlgamah bel pilna degree omlopi mahin president khawng, Department Secratary khawng a sem thei tamlel hi. US itun ciangin gamdangmi ahihnakleh Phd, Medical Doctor, Master talpai vauvaute kuaman credit pialo hi. A kibangin a tawpan kipanciat a, ekbuklam dak khekhe ngentang ahi hi. Kumpi sponsor hilo khempeuh ekbuuk sawkkhalo omlo ding hi. Zum a kici khempeuh ekbuuk omlohna omlo ding hi. Kawlgam aa paite kuakua hileh mikangten ekbuuklam nadeihsak mahmah selai ding hi.\nDr Thiha tawh ka-omkhawm ngei uh hi. Ekbuuk sildan, moptaih dan ama hong hilhsa ahi hi. Amah pen pilna saang eite bang hilo-in kiniamkhiat mahmah hi. Medical lammah zomnuam ahihmanin, Nursinghome ah naseem hi. Piteek-puteek cilkai demdam ui dada te taw vasil hi. Mailam aading ngimna tawh phunlo taulo-in sem hi. Degree neite pen thuakzo peuh leh, ama Line tawnkhate vacancy omsimin interview kisamin tawmtawmin khangkhang thei uh a, koikoi-ah degree mah kisam . Dr Thiha pen American Medical Doctor kician mahmah suak ta hi.\nDegree neilote pen ciangtanna om zelzel hi. Lawmte MA certificate tawite mah tawh ekbuuk mah kasem khawm uh hi. Amau kum-10 bang hongcin ciangin ahoih khomkhat hong tung uh-a nuamsa mahmah uh hi. Degree neilo ciangtan omte pen a tuamvilvel Pasian hehpihna longal lamet ding bangmah omlo hi.\nPilna lunggulh luatmanin\nKhuapih pasal khat phone kahopih hi. Bangthu lamdang om hiam? Nadam uh hiam? kacih ciangin," Mopawi tutpihna an siimin napai ungh. Eimi SDA a omsunsun zong kimtek. Anneek kipat ciangin nupi khat hong hangziahziah. No gampua pial a sangkah numeite, pumpi zuak ngentang hi uteh. "Kua.. makai. Kua in bangzah khawng." ci-in siit lo-in hong awngkek mawk. Kaneek kadawn laitak uh, sung leh lai-zh a tumlam zong phawklo-in kikhen ung, ci hi. Phone tawh ka kiho sungmahin kalungsim hong vut mahmah khat hong om hi. Kua in zuak, kua in kua customer nei, kua in bangzah khawng, zumhuai si, cihlam hilo-in, " Ih tate in pilna adeihluat man un, pumpi nangawn pia ngam ahi ve maw? ci-in kakhasiat hong suak hi.\nAban zomin kalungsim hong phongkik khat omleuleu hi. Upper Myanmar aadingin Boarding High Scool nih kihong a, Kawlpi leh Tedim ah kikoih hi. Tuate gel sangnaupang ding kaihkhop nang ci-in Middle School gamkiu tata ah kihong hi. Kachin State ah Wymaw, Lusei Hualngo lak Tuingo, Zampi Anlangh cih bang ahi hi. Tuate pan a hong khangkhiate Boarding High School nihte ah kahsak ding. Tuate hong picin settle khit ciangin Sing uunau pen Degree piaknasaang, MA dong a ki promote thei dingin University a suak dong damdam in kalsuan ding cih ngimna kanei hi. Eimi natna hoihlo khat pen vision saupi khuanglo-in kihazaatna, tawh tungdian pahpah namte ihi hi.\nDivision Feild Secratary Bocolar, ka plans te kalah ciangin, Hanciam un. Conference pan bek hilo, mihau naseem nuam tammahmah hi. Muanhuai takin om un. hong ci hi. Keizong huhtheihna om zahzah kong huh ding hi, hong ci hi. Ahih hangin Union panin plan khempeuh a susia ding thacial honkhat hong khah mawk a, hong saatcip hi. Bocala in, a subject zui-in Pilnalam sia a kisapluatna munah gamdang panin Tourist Visa tawh nipi nih, khakhat cih bang lecture pia hong kilaih thei lel hi. Education Department pan hong geelsak thei hi, hongci sawnsawn hi.\nPumpi zuak dong a pilna zong i tate mawhna hilo hi. Eimau mah a nu a pate mawhna hi. Min hong deihsak lo ahizongin, en bang hangin, tate kizuak ciang atun na dingin khanglamte panpi mawk i hiam? Sanggamte aw mailam saupi en un.Na khepi leh naluzang ciangbek en buang kei un. Ih tate dinmun tu-in namu uh hiam? Cikha pan aa Myangmya tunna ding sumbei pen eikiangah kahleh kumkhat phial kikahzo ding ahi hi.\nPhone kiho kaman ciangin nakngawhin, " Kei sangkah theilai-in, su nei hileng, sangkah na din zuak tektek ning," kacih leh, paulo aa kagei aa tu nupinu in," Zakmah thadah " hong ci hi. Ei leh ei i kisualsualmanin i tu i tate ngawnngawn in, suzuak suak lawh," cihpen amaan a maan keizongin, nasa ingh. Na sa ingh. Mawhsak kei un. Zahpi kei un. Nu leh Pate mawhna himawklo hiam?\nFamily pen Satan leh Jesu kidona gal-tualpi hi, ci-in hong gen ing. Mikhempeuh tua vangik pan suakta ding omlo hi. Hong kawkkawk a om hang kathuk kei ding hi. Zong kalaupah kei ding hi. Khangno te leh Pawlpi kakhualna leh kaphulkhak haksaatnate aban zomin kong suttoto ding hi. Lakllaak'lo-in, abul adawn khenlo-in, enkhawmin saikakin nasim ciat un.( Mi kiphasak te thuhilh dingin Pasian in hong nungta sak hi, cih ka-um hi.)\nPr Thang Siangh, zogampalpi@...\n( Conferencemovement kipat leh tu kikal kum-20 bang hito ta hi. Tu aa thu kinialnialte a suaknailo e, nawinelai e, sangkah nailo e, himai ding hi. Upmawh kinial tamzaw hi. Kei Victim khatna pa nungtalai kahihmanin tawm kongsut ding hi. Panna neite aadingin kilamdang lo hi. Amaan theinuamte aading cihna hi.)\nLammaan tawh kingen(Legal Filing)\nKum-1989 kumpawl aa kipan Conference- Status tawh dinding kingen hi. Conference Status ngen cihpen thusia hipeuhmah lo hi. Union tenbel Conference-movement ci uh hi. Division panin O.T.Edward (president) hong pai hi. Delegate teng in Signature piakim ciatin Division ah kipuak hi. Tua laitakin kei UET tavuan tawh Mandalay om kahi hi. President kasepma ahi hi. Kiteelna lungkimlo-a Conference-move cih pen maanlo hi. Tua pen tellohman hiam bang hang hiam khat hiding hi.\nNgetna lai Filing a kibawl khit aa kipan, Division lampanin Field Secratary Bocala in hong vaan tawntung a, kei president sepsungin, " Conference Status tawh na om ciangun, Tithe Sharing percent bangzah Union puak ding, Union in GC bangzah puak ding " ci-in hong hilh hi. GC in hong piaktheih benefit teng khawng zong hong hilh hi. Maymyo tektekah, Division Departmental Secratary ten seminar-workshop hong bawlsak tawntung hi. Division tawh kikholhna hong tamsimsim ahih ciangin, khanglam-a sianeu pawlkhat ten, UMM in hong khengvalh khin uh ei, ci uh hi. A kingah khin bangpianin Division tawh direct kizopna ompian khin hi. Ahih hangin Conference hong delair dingpen Union ahi hi.\nMadalay meetingah bel, Union panin, Elder Kyaw Balay, Sia Sydney Gyi hong pai hi. Division mai-ah thusia hetlo hi. Pau zong khum thei mahmah uh hi. Kumkhat sung dinzawh ding leh dinzawhloh ding sittelna-in Tithing Goalhong koihsak hi. Tua laitak aa kingah tithes sumpi pen kumkhat Ks 800,000/ kim ahi hi. Amau a zahnih, Ks 1,400,000/- goalin hong koihsak hi.\nTua laitak pen Sia Pau Za Khan business ahoihpen laitak ahi hi. Member sumbawlte leh, khuatual pan aa kipia sumpi hanciamna tawh midyear pawlin Ks 800,000/- kingah to pah mawk hi. Kumbei ciangin Ks 2,000,000/- kingah hi. Pasian deihsakna om hi, ci-in kangaihsun hi. Pasian pen mithahaat khat tungah kingalo hi, ci-in ka um hi. Tithes tawmlua paulap tawh khaktan pen pianglo mawk hi. Nasum ngahna uh pen Regular Source Income hilo hi, hong ci leuleu hi. Tua bang ahihleh ci-in President tavuan hong kisuat ciangin, Global Mission Strategy tungtawnin Regular income neihna ding lampi kizong kawmkawm hi.\nProjects khempeuh zunglot sawm\nConference movement pen 1989 kum hi. Kei president kah ciangin Global Mission bulphuhin kalsuan kipat laitak ahi hi. Tua Strategy hih ding pen Union Secratary U Thein Shwe supervise khutnuai-ah kibawl hi. Amah dot kawmkawmin ko Section president teng in, utbang ciatin kageel uh hi. Conference support zo ding plan pawlkhat neih kul hi. Sanpya Clinic , Mobile Clinic kageel hi. Zintun buuk Inns, Hotels cihte Kalewa khat, Monywa khat, Mandalay khat kacih leh, division aaten tun hihnai ken. Tha nangah khit ciangin damdamin zom in. Tu-in Sanpya Clinic leh AWR leh Saangte hanciam in hong ci hi. Sanpya Clinic bek inzong Conference buppi hong support zo ding ahi hi.\nPr Kyaw Balay leh Pr Thein Shwe hun hong bei hi. Pr Ba Hla Thein leh Pr Ba Khin hong hileuleu hi. Pr Kaw BaLay te omlai hileh C tawh hong dingsak lian kei zongin tu-a dinmun tungin ka-um kei hi. Bang hong paulamto leuleu hiam, cihleh, " No pen makai cinglo, Mature nailo hong ci leuleu hi. Tua tawh kisai-in Pasian mai-ah kicing ing kaci kei hi. Amau tawh khalam dinmun kilamdang peuhmah kei ning kaci ngam hi. Amau Union a lead theihleh eizong lead zawhlohna ding omkei kaci hi. Committee meeting sungah, "Conference Status tawh hong koih le-ucin, Upper Burma ah mi a om keileh zong Union sungah khatpeuhpeuh teel leng hithei hilo hiam. Ahih keileh zong gamdang aate tawlkhat kawmleng zong hilel lohiam?" kaci ngei hi. Tua lah Conference System kiteelna pen Union in hong supervise theilo ding a, hong observe thei bek cihpen thei ahihmanin paulo hi.\nConference deih Mipum Zunglot Kipan.\nProject Plan pen Division in hoih cikhin mawk ahihmanin thakhat aa beisak dinglah etlawm lo hi. Division te gullukin thumuam man nailo uh hi. Eimi sungah kuateng khutzat ding, ci-in zong pah uh hi. Chance tuamtuam piak dingin promise pia uh hi. Conference movement pen a zungin kilong ding, hita mawk hi. Union power zang ding hita hi.\nUpper Myanmar workers kici Conference deih khatzong omnawnlo uh hi. Conference deih keibek hongsuak sak uh hi. Kei leh, kei hong support teng longkhia ding cih hitamawk hi. Zomi worker khempeuh Union tawh kop-a zunglot nuam lamah pangkhin uh hi. Ka deklam tuktum khempeuh gaal hikhinzo hi. Vantunglam ento aa khuadak omlo hi. Union uliante maiteng bek ki-en hi. Section president kikaikhia ngawngaw ding kua a kiguangtam, ci-in kilamenin, uliante maivil in nuisiaisuai uh hi. Kei aadingin tua nuihmai pen lipkhap huai mahmah hi. Mrs White Satan anuih ciang a lipkhap huai agendan kamitkha in mu hi.\nPawlkhat in mual hong liamsan ta hi. Pawlkhat omlai. Tua hunlai-in kabilbul aa hong nawksuk nawkto Ba Khin kikoppihte pen tudongmahin ih thuaklah pen geelmah zong hilai hi. Union makai deekte aading tawlnga lo-in advocate sepsak hi. Union uliante maitang enin a pau uh ciangin, " Conference zunglot ding," ci uh a, Eimite lak hong pai ciangin, lampimaan tawh lading,"ci uh hi. Lammaan tawh kingen hong khaktan hitasop. Lammaan cihpen, kipatcil taangthu theilo, tuhun khangthakte khemna thuzuau ahi hi. Tua laitakin ei Zomi lakah khutzat ding omkei leh, hong deihsak loh hangin nawlkhin ciang omngeilo ding hi.\nNaseppih lawmte bek hilo hi. Pau kibanglo sanggam member khat leh khat hong sutuah hi. Nam kibangte lakah position leh phattuamna zongte hong teelkhia hi. Angsung khualte aadingin, khamangthang cih khawng, sanggam uu leh nau, minampih cih khawng pen thu-in sehtham hilo hi.\nUMM lay representative U Kan Ngunt khawlnuam hi. Ama munah converted nailo Naw Tritoo pasal Soe Win tuiphum dingin sawl uh hi. Upper Myanmar Chin khut sungah tui kiphum nuam kei ung, cihzah dongin khauhsetsetin pau hi. Tuiphum dingin Toungoo nai uh hi. Lampi ah mawtaw kibungin sikhin uh hi. Union te khalam thanemna hangin bangmah theilo member nangawn sihlawh uh hi. Bang hang hiam cihleh Chin te mudahna tawh Tougoo nai ahi hi. Mandalay ah Chin pastor khat in phumleh tuaklo ding hi. Tua muhdahna lungsim aguan pen Union officer te ahi hi.\nUnion khutzatte Lungsim puak\nConference langpangte in ngaihsutna tuamtuam nanei uh hi. Si leh sa tawh nadinglua uh hi.\n1. Pawlkhat in, amau support ding member tawmsa.\n2. Pawlkhat in, member om napi, member te favour ngahngaaplo.\n3. Pawlkhat talented kisalo, maivil tawh kingaap zaw, lay representative te favour ngah ngaaplo.\nKhalam meidawina namkhat ahi hi. Jesu gaalkapte leh Myanmar Union khutzatte paizia hong keelki mahmah mawk hi. Tuhun ciangin Pawlpi mite in, amau kemsiam akhoisiam bek deih uh hi. Pulpit tung sumpi ngetna azangte kikihta hi. Pasian tate aadingin kha tawh kidim siate mah kideih a, Kawl maw, Zo maw, cih omlo-in mihoihte kingai ciat hi. Khalam makaihoih leh neihsa sumpi ciangtan omlo-in kipia nuam hi.\n( Egypt kumpi in Israel te nasep azawhloh ding a piak hangin Pasian in zosak hi. Tuamah bangin zawhloh ding Goal hong koihsak nangawn kikhengsat mang hi. Tua ciangin aana tawh zunglot ding sawm tamai uh hi. Zunglotna policy hong zat aa kipan tudongnuntakna-kha tampi in gentheih lawh hi. Amau naseemte zong tudongmah a pute tungah citak bilbel uh hi. Lammaan zanglo-a khaktanna hangin thongsung dong kitung hi.)\nBang Hangin Tuam Om uh\nConference move pen 1989 kumpawl hi a, tua zawh kum-14 pawlin sumpi kipuak nawnlo hi. Kum 1995 kumin Kawlgam khutlapsanin US kapai hi. Union tawh naseemkhawmte lah khauhpai tektek, member telah khasia tektek hi. Kiteel na omnawnlo-in Union seh bangbangin makai hong guan hi. Khalam makai dinmun zong niam semsem hi. Zun ding puah ding lamsang hilo-in daanpiak ding leh suksiatlam ngentang hong hi hi. Member ten amau neihsunsun tawh asep Sangte buaisak hi. Exam lut theilo ding khawngin hong bawl mawk uh hi. Tua in Sia Kai Dal ii Saangpi hong sukha hi.\nMission naseemte in Lungdamnathu pulpit tungah gennawnlo uh hi. Makaite pen Pasian teel ahihna leh a langpangte kisusia ding cihbek gen uh hi. Pastor khat bang in, "Ka Pastor za respect lo hi," ci-in zumah tazasuai thei mawkta hi. Sumbei khempeuh Union treasury panin ki support sawnsawn hi. Tudongin tua bangdanin kikalsuan paisuak Mission inei hi. Kawlgamah Khalam kipawlna Pawlpi leh Mission omnawn lo hi. Karen minam uk Monopolism tawh kalsuan Mission bek om hi.\nHizah ciang lawmlawm gentham takeileh sumpi puaknawn kei ni, ci-in member te thukim uh hi. Lungkham luatna hang aa hong piang ahi hi. Member tungpanin buaina khatbeek kipan lo hi. Sumpi a puakloh ciangin Siapite galhang hong kuanto leuleu hi. Conference deih kuateng ci-in khutlaam sak hi. Disfellowship pia uh hi. Ei aapen Zunglot ding policy himawk ahihmanin Keivom leh tuuno thu kinial tawh kibang ihi hi.\nConference in GC body tawh kikhen ding kampau ngeilo hi. Tuam om ding sawm ngeilo hi. Upna nusiat ding sawm ngeilo hi. Conference status ngen hibek hi. Tithe Sharing puak a sawm hang saanglo hi. Koihkhiat acih aa kikoih khia ahi hi. Sabbath School leisak lo hi. Biakinn tawh khai hi. Kikhawm nuamte Singuunau sangnaupang cialin singkhuahtawh pang hi. Utlopipi aa tuam omloh phamawh hi.\nNidangin Pawlpi Administration hoihlai-in, makai peuhmah Ministerial panin kiteel a, service leh experiance nei kingaihsun masa hi. Tua te mah in khalam thupiseh masa uh hi. Accountant lam leh office staff tuam khen vilvel uh hi. Zum naseemte leh Sanglam leh Accountant lampen amau Line ciatah credit ngahsak bek a, Administration position alut tawm mahmah hi. Tua hunlai pen Pawlpi ki-ukna nakpitakin hoih hi.\nKA MIDIK IN SAGIHVEI A TUK HANGIN THOKIK\n( Jesu leh Satan kidona sungah Christian mimal khatbeek penglo hi. Hih taangthute pen lesson hoih ingah nangaa kagelh ahi hi. Kei computer in laituisan neilo hi. Tamlua a sate aading A, B ci-in khenbawl pong)\nKhalam tukna pen mikhempeuh sukkhak ahi hi. Mikhempeuh muh-a tuk om hi. Mi muhloh-a tuk zong a tamzaw hikha ding hi. Pukna pen nakpi-in puktawh kibang napi puahkikna ol pawlkhat om hi. Mawhna pen ngeina bang aa nei Christian kitam mahmah hi. A thokiklo pukna khempeuh sihna Hell sung tunna ngentang ahi hi. SDA Signboard liimbel napi Vantung Pawlpi laibu sazianah omlo tamzaw hi.\nKo kiangah 6:00AM simin Amazing Facts sermon Doug Batchelar in nei tawntung hi. Biakinn sung sangin kitelzaw ahihmanin kha-an kivakna-in kanei den hi. Jesu pen Biakna makai khempeuh muitum ahi hi. Ama-thuhilhna a ngaite nangawn in mudahna thuaklawh hi. Ama teelsa Pawlpi or Minam sungah tazo lo hi. A gamtatna khempeuh kizuizen hi. Singlamteh atun dong khawllo hi. Mawhzong siamte pen Satan khutzat hi-a, mawhna teti pangngam thalakik ngamte pen Pasian tate ahi hi.\nKawk baanglo vantung panin hong pai Pasian tapa ahi hi. Tua ahihmanin tua mipa kamuh kanuam a, kei thanemna kicinlohna , pholakin teti pang dingin kamaizum kei hi. Tua mipa khahsuah lo-in kadelh tawntung hi.\nLaisiangtho pen Pasian leh satan kidona taangthubu cileng khiallo ding hi. Satan lungsim zuauthu leh angsung khualna tawh minam khempeuh huzaapin a suksiatna thu hong lak hi. Alanglam panin Pasian sianthona, thumaanna, itna leh hehpihna kidim a dikna tawh hong gualzawhpihna hong lak hi. Lamkhat panin mihingte hoihna pen leikaang kizuut hankhuk bangin genteh hi. Mihingte siatna thaman pen lipkhaphuai Calvary singlamteh sihna tawh Jesu in hong lak hi. Jesu omlo hizenzen leh mikhempeuh Calvary sihna a thuak ding ihi hi. Eitaangin tua sihna kizozo hi. Tua thu simloh leitung nate EEK bangin kangaihsun hi, cise hi.\nPaul in ama thanemna panin Jesu hangaa gualzawhnate muibuntakin teti pang hi. Misiangthote kilamkikna hanthotna hoihpen suak hi. Khalam thuthuk theilote in mawhna alian leh aneu khen thei uh hi. Pasianmai-ah mawhna neulua omlo hi. Sawpsiang zawhloh ding mawhna lianlua zong omlo hi. A kisel khinkhian mawhna khempeuh Hell sungtunna hikhin siksek hi. C sungah bangzah M sungah bangzah ci-in ganaan tawh simtheih zong hizenzen lo hi.\nPasian maitang mutawh kibang\nCimawh zawngkhal takin kakawivak hi. Kei kawivak sungin kasanggam nihte pen Pasian naseem dingin na kicial khin uh hi. Ka khalam dinmun hong muh uh ciangin lungnuamlo-in lai hong khak uh hi. Lawm aw, lungneu kei in. "Mithumante in sagihvei a tuk hangin sagihvei thokik hi," kici hi, hongci den uh hi. Lungsim ut mahmah napi leitung silehsa in hong mengcip ta ahihmanin katho zo mahmah kei hi. Tua hanthotna awgingte zaza kawmmahin Lawki gualnopna sungah nuamtakin ka om hi. Zolaam kici khempeuh kalaam thei hi. Khuangtum cileng Lawki pupa ngeina khuangtum namkim katum loh omlo hi.\nZupi nunna munah khuangtumin laamin, lasa-in pukngaiingaii--in ka om laitakin, huansak lampi panin, Sia Elisha leh Pr Rualchina hong dingin kigal etkawmin kanui uh hi. Pasian maitang bangin kamu hi. Kagei aapa kakhuang pia-in kadelh hi. " Pasian in naseem din hong deih hi, zingciang hong kikhawm in," ci-in hongzol hi. Ka kikhawm pah hi. Nipi kik ciangin, tui kiphum in, hong ci ngiau leuleu hi. Ka kiphum pah hi. Laisiangtho sangkah in hong cileuleu hi. Ka kithawi pah hi.\nLaisiangtho Saang katuak ngawngaw hi. Kasep nang munpen Yangon Alone ahi hi. Lawmte Yangon omnuam kituh uh hi. Keipen laucihtakin kalau hi. Amaute in Yangon thupina leh omna-nuam en uh hi. Ken kanasep masuan ding ka-en hi. Minam-neu, pilna neu Kawlkam nalzalzal lo khatpen bang suak ding citawh himawk. Pastor haute pen member khat cina-zatolum cihkhat omleh, neektheih cikhum bawngnawi tawi litliatin hawh uh. Thungetna sangin cinate lungsim malhsak zaw u. Ken bangtawh mai mu ding, ci-in kadah hi.\nSDA sung katun aa kipan, Sia Phung Kai pen, Pa bang, Sanggam bangin thukohpen leh dotpen hong suak hi. Yangon paiding Tedimah kabang hi. Kikhop khit ciangin, hong ciahpih hi. Vaimiim hawp masa-in kaman uh ciangin thu hong ngetsak hi. Ama naseplai taangthu hong sutpih hi. A photo suante hong etpih hi. " Kei kipatna hibang hi ei. Hun khat ciangin kataten taangthu a mangngilh khak ding kalauna tawh hibangin a suang kahi hi," cingiat mawk hi. Midangte in, ahauh aliatna uh suang, aman kiniamkhiatna limte suang hi. A zi damlo hi. nau nih leh thum tawh hi. Vaimiim amahman su hi. Bawmlang tawh sing pua hi. Sunin kuan khia in Pasian naseem hi. Tudongin haksatna zawnna cihmawhna, simmawhna kathuak ciangin, tua hanthotna hangin khamuangtakin ka om hi. Christian te gualzawhna pen hibang hi hi.\nSi leh sa tawh omlaiteng mikhempeuh thanemna kibang ciat lel hi. A tukte phong dingin atuktheite mah Pasian in zang zel hi. Kei thonuam aa kithawi laitakin, kalawmpa pen nasep nakhawl leuleu hi. Leilet-in buantang lakah lawi nungzui-in na om hi. Sanggamte nih in a huhnuamin lampi zongzong uh hi. Haksaatna huntaktak ciangin sanggam silehsa kinaite mah lunggim masa teitei hi. Minamdangte lakah minampihte mah lunggim masa hi. Koikoi-ah gam leh minam tawh mapangin Pasian lungdamnathu taangko leeng muibunpen hi.\nTedim Circle Leader in Pr Kipzanang a omlaitakin sanggam nihte mahtawh kikumin nasep guankik hi. Pr Kip mahin Ordination hong forward ahihmanin Ordained Pastor kanih un kangah veva uh hi. Section Committee members in hong kikoih hi. Circle leader, Departmental Cih bangin kakhangto to uh hi. Pasian nasepna-ah thasiallo-in, kiseem a, Pasian ompihna leh hehpihna kangah tawntung uh hi. Hehpihna tam ngahte in Hehpihna thu taangko leh muibun zaw hi. A tukngeilo, hehpihna tawh a kiphongkik ngeilote teti pan ding omlo hi. Satan deih mithahaatte pen Pasian aadingin zong mithahaat ahi hi.\nSection meeting hongsam uh hi. Union panin ulian nih tawh committee meeting katu uh hi. Sia KIpzanang Chairperson ahi hi. Kei aadingin sia dangte sangin amah zahtak piakhuai tampi om hi. Evangelist nasep leh thunget hanciamna kasim etteh tawntung ahi hi. Ordination zong ama hong forward hang aa ngah kahi uh hi. Meeting man ciangin sumkeempa innah zingan-nitakan kine tawntung hi. An pen a lim thei bel dingin kibawl a, lungdamtakin ciakhethaatin kane uh hi.\nAwi, ci-in numei khat patau hong kiko hi. Pastor khat namsau tawi-in hehlua in muk lingdaldalin hong diang khia hi. Ko sanggam tengin a temsutin kalai lunglung uh hi. Sanggam tengmah kikham ngam hi. Kuamah a khongam omlo hi. Innteknu bang a kawngah luai-in a khut lang khat tawh atem sutvanvan hi. Thupi kasa mahmah hi. Siapite a mai-ah sisan teenglo uh hi. Committee pen eideih banglo thei a, guallelh hunin na kisa mahmah theimah hi. Siapite Yangon a tunsuk ciangin, SDA thuthang ci-in tua bekbek gen belin nei uh hi. " Da-mah-sia" acihleh amah kicihna hisese hi.\nKum kiheihei aa tua bang nangawn Pasian hehpihna lianzaw ahihmanin, Section officer ngentang, Union Departmental secratary dongah hong domto zel hi. Thanem thokikte aading teti panna khaupai semsem hi. Athokik thanemte hangin midangte in Pasian hoih telmuh thei semsem hi. "Hih Lungdamnathu hangin kamaizum kei hi."\nConference move kipathun.\nSumbawlte hong tuahpha-hon laitak ahi hi. Degree kiteh bang hielh 100* khawng hiding hi. Keizong evangelist kathahaat hunsung ahi hi. Tua hunin member hong mungeilo tawm mahmah kha ding hi. Laymember te khanlawh lawp mahma hunsung zong hipah hi. RB makaite nak thahaat mahmah uh hi. Conference utna pen mikhat bek hangtawh hitheilo hi. Khat leh khat kimuan laitak, kihuzapin ki-itna leh kimuanna tawh nopmahmah laitak ahi hi. Kithutuak takin Conference Move ding kipankhawm ahi hi.


url: =Manglai leh Zomite :: ZOMI DAILY\nMisionary te Zogam hong tun (1889) ma khawng in belh Manglai izaakna tam lua nai khol lo kha ding hi. Mangkang tote ii expedition khawng Zogam ah hong pai lai un, Zomi ten Mangpau izaak masak hi pan ding hi. Tua ma khawng in, Mangpau, itheih loh hang, a poimawh luatna om het lo hi. Kawl kumpi te ii hong uk taktakma nangawn in, Mangkang te’n, a Pasian thu upna uh hang tawh un, Pasian thu hong phawksak a kipan, Mangkang te pau leh lai pen, ei zomi ta ding in- izaak masak a kipan a thupi phadiak lai leh pau te, na hi khin hi. Tua pen, tun kum 2nd. centuary sung luut ta hi. Zolai taktak pen, i mansuah khit ciang in, Pau Cin Hau lai hong piang a hih hang, Cope topa hong bawlsak lai pen kizangh suak zaw ta hi.\nSecond World War (1939-45) lai in, German te leh Japan te’n na gualzo leh uh ei Kawlgam khawng ah tu hun in Japan pau kizang ding in, Nitum na lam te ah belh German pau kizangh ding na hi hi. Ahih hang, Galpi nih na pen, British leh American te’n na gualzo uh a hih man un, galpi nihna khit ciang in, leitung bup ah Manglai leh mangpau pen ki thupi zat seemseem ta hi. Nidang hun aa, a kithupi zat German, French, Spanish, Potogal pau te, amau colonial hun thahaat lai zah in, leitung ah hong ki piizat non lo hi.\nEU luut na pawi:\nEuropean Union ah 2004 kum in, gam 10 a ki behlap hun in, a luut thak gam 10 te a welcome na program te ah German pau ta, na zangh uh a, tua pen Europe gam sung ah nidang German te thahaat lai un, amau gam huam na a om gam honkhat te ah tudong in German pau na limzat lai uh a hih man na hi hi. Second World War (1939 – 1945) lai in, Germany te ii hong gual lelh tak ciang in, German pau pen a kizatna hong toi seemseem hi. Manglai leh Mangpau pen leitung ah hong thupi seemseem ta hi. Leitung ah Pau nam tampi om te lah ah, Manglai pen, a kizangh pen leh kapau thupi pen hong suak ta hi. Seente pau pen, a ki zangh pen nih na khawng in ki ciamteh hi.\nMailam hun in, Zogam ah zongh Mangpau hong ki limzat mah mah ding kisam hi. Zomi te i, official language khat aa, hong kizat ding pen lunggulh huai peuhmah hi. Mizoram dan in Mizo/English pen amau i official language a hih khop mah bang in, East Zogam ah zongh Zopau/English te gel pen official language aa izat ding kisam hi.\nKawlgam ah 1978 lai pawl khawng in, manglai khantoh theih naang cih ngiimna tawh, cartoon story ki aat na, news sung khawng, cartoon laibu te sung khawng ah Kawllai leh Manglai tawh suaksak khawm uh hi. Kawllai tawh tel baih zaw a hih man in, naupang te’n Manglai column teng en nuam tuan lo uh hi. Ahih hang, manglai adeih te’n a haksat phial hang in, manglai column mah sim tangh tangh uh hi. Tua bang aa, a sim tangh tangh te pen sawt lo in, cartoon column teng manglai tawh hong sim to ziau thei ta uh hi.\nKi mawk ngah lo:\nNa khat peuh ideih ciang in, seplo a, baih no tak in ki ngah khol lo a, Kampau khat isin ding ciang in zongh tua bang lian mah hi. Lungkia khol lo a, theihnopna taktak tawh haksa sa pipi, isin ngiat ciang in, itheihna hong khang pan hi. Sin khol lo a, theih sawm dan, Sin ngiat lo aa, siam ding ngak cih dan ih hih kei buang aa leh lamzin om lo hi.\nIndia, Thailand, Malaysia tung tuung te’n Manglai tawh ki aat te, Zolai tawh hong let sak un, na ci zeel thei hi. A tun zawk kum 2 pha sa te’n zongh, tua mah na ci a, kum 5 pha ta in, tua mah na deih lai, kum 7, kum 10 pha ta in, ei thu a, Manglai theih ding isawm sang in, Manglai thei sa te’n, baih no tak in hong pheen sak ding ki lung gulh gulh suak lai hi. Manglai thei sa te zongh, a mawk theih ziau uh hi saam ding a maw, a theih na ding un, seppi, sinpi in a sin ciat uh hi ven, en zongh sin sawm buang sam lo ding i maw, theih sawm lo a, mi hong letsak ding ngak sawm zaw ding ihiam?\nIh neu lai in, inu ten ikam ah an hong baak mah uh hi, igol khit ciang, ikam ah an kibaak sak saam non lo hi hang. Kawlkai i neek ciang in, mikhat in, a hawng hong kheh sak lai leh neekbaih zaw kan lai mah ding hi ven. A hih hang, kawlkai duh peuhmah in, Pumpi, khut le khee kicing a neilo te lo buang, a hawng akheh thei lo, om in ka ki um saam kei hi. Gamdang aa, nasem aa om te hi ta leh, gambel ding in a om te hi ta leh Dictionary khat pen, lei zo ham tang ding in ka um hi. Manglai sim baih ding in, a ki aat laibu khat leh nih lei zo buang ding uh hi. Lei kul loo pi in zongh, a mawkna kingah na mun tam peuh mah ding hi. News paper luisa, manglai aa aki aat te bang, kimawk paih lel hi. Tua te tawh zongh, a kin taktak te’n sim sim thei lai ding hi.\nZopau maakngilh khak ding a lau lua maw:\nZopau pen, ih theih ding, isiam ding, imaakngilh loding a kisap mah bang in, gamdang om khin sa- Zomi te’n zongh, Manglai itheih kim naang leh, isiam kim theih nang zongh hong kisam seem hi. Gamdang tungsa, mi ngaihsun thei khat aa ding in, Zopau leh Zolai belh ki mansuah liang non kei leh kilawm kasa hi. A hih hang, theih ding a kisam pha diak Manglai cih bang te pen, isin ciat hamtang ding kisam hi. Awl mawh lo a, i om khak ding, hoih het lo hi. Zolai mangilh khak ding lau lua zaw dan maw, Manglai theih khak ding a laulua zaw dan maw?\nKawlgam ah Manglai:\nIndia tawh hong ki ukkhop hun 1800-1937, Colonial hun 1937-48, democracy hun (1948- 1962) leh U nuh hun bei dong ciang (1962), Manglai pen kilim zat lai hi. Tan 7 te bang in, Manglai lim zat theih kim ta uh hi. Kawl lai khawng na tawm theih zaw uh hi.\nMasahlah hun khit in belh, Sangkah ngeikhat in, tan 5 a tun ciang in, Manglai basic sin sak pan hi. Tu hun in ci leng, primary pan aa kipan in Manglai subject khat, sinsak ta ci in kigen hi. Manglai a thei lo pen khat in zongh, Manglai achiikhan (basic) pen kisin ngei khin kim zaw kha ding hi. Tua ahih ciang in, gamdang tungsa Zomi te, ei leh ei Manglai isin theih nang lampi tampi tak om ta hi. Gamdang koi koi aa, om phial ta leng, Manglai lo tawh hong nopci gai nawn lo, Manglai lo tawh apian theih gai non lo na ciang zongh tampi om cih pen, mikim in, kimu thei kha ding hi.\nMi konlawh sang:\nZolai tawh mi dang khat i, hong let sak ding, ikhan tawn tung aa, ingaak nilo sang in, ei mau mah in, Manglai pen lim theih sawm ciat zaw leeng, itheihna tung tawn in, thupha tampi ki ngah beh zaw ding in ka um hi. Leitung aa, lai thupi ki aat khempeuh Manglai in, a tam zaw ki aat gai hi. Zolai in, kua mah in letgai zo ngeilo ding hi.\nMikhat ii Zolai tawh hong letsak ding, ingak sawm mawk aa leh bel, iteek aa, isih phial dong in, Manglai tawh lai ki aat kuamah in, hong let sakgai zo ngeilo ding hi. Manglai theihsawm in, sin sawm leeng baih zaw tham lai ding hi. Bek thamlo in, thu i theihnop luat khat, manglai tawh zong leng, imuh ding hong baih zaw tham lai ding hi. Zopau/Zolai tawh izon tha paai hang, kimu zo khol lo kha ding hi. Tua hang in, Manglai theih sawm kim zaw leng aa, mailam hun sung in, Zogam aa ding, a kua mapeuh in contribution/ mite phat tuam nading sepkhiat theihna tampi ki neih beh zaw lai kha ding hi.\nGamdang tung sa peuhmah in, Manglai/ Mangpau hong theih sawm zaw ta un, na theih- na siam ni un, Zolai/Zopau mangilh pah tuan lo ding hi uh teh. Na nasepna uh, na khualzinna uh, na laisin na uh te ah hong nuam zaw tham lai ding hi. Tua man in, Zonet pen itheih sa Zolai sim na ding bek in, izat sang in, Manglai zongh official language khat in zat theih ding hong hoih veve hi. Mailam hun Zogam ah khanto naang khempeuh te ngaihsun leeng, Manglai mah hong hi zeel hi. Social- education- economy- technology- politics aa kipan nadang tampi te en beh le hang, Manglai/Zolai anih in promotion ineih khop theih niciang bek in, ki puahphatna tampi te hong om zo pan ding hi. Zolai/Manglai zatkhop ding, Zogam ah ideih aa leh tu mahmah in zongh, Zonet ah izat sa mah bang in, izat to suak na in, phat tuam na tampi hong pia zaw tham lai ding in, ka um zaw hi.\nA diakdiak aa, gamdang om sa peuhmah in, Manglai pen, Zolai aa midang khat i, hong let sak ding ingak tha paai, inget tha paai sang in, ei mau kutai in, isiam sawm, itheih sawm zaw ding hi. Zolai/Zopau pen na theih sa hi, na mangilh khaak ding lau het kei zaw in, mangilh non kei peuhmah ni teh. A hih hang, Leitung khempeuh ah, a thupi pen kampau leh lai a hi, Manglai/Mangpau pen ih theih beh, isiam beh sawm ciat zaw ding hi. Mangpau na siam khak ding aa, minam mangthang khat na suak khak ding lau het ken.\nPrevious: Zomi leh Zomite Khantoh Nading ~ Pu Tual Khaw Mang\nNext: Cope Topa Hongpai Aphattuamna/ Khantohnate


url: =Airport sung kisuamlupna ah akihel mi 4 te Malaysia pan taikhiakhin ~ ZD :: ZOMI DAILY\nposted on 20 February 2017 at 10:28 am Lomkholna: Malaysia, News, Sawltak, World\nMalaysia, Kuala Lumpur International Airport sungah akisuamlum North Korean papen ama gammipih te mahin asuamlum hiding cih zanni Sunday (Feb 19) ni in Malaysia Police te’n genkhiata uhhi. Airport sungah aki suamlumpa pen Kim Jong Nam kicipa hi a, tulaitak North Korea gamkaipipa Kim Jong Un tawh unau, pakibang nukibanglo uh ahihi.\nKim Jong Nam suamlupna ah akihelding in aki ummawh mi 4 tepen aki suamlupni (Feb 13) ni mahin KLIA2 panin vanleng tawh lengkhiakhin uh a, North Korea khuapi, Pyongyang City tungkhinta ci’n zanni in Senior Police khatin Media te tungah genkhia hi.\nNorth Korea ah aciahkhiakhin tepen a 4 un pasal vive hi a, February 17 ni in Pyongyang City tungkik khinta uh kici hi. Malaysia, Kuala Lumpur International Airport (KLIA2) sungah Kim Jong Nam aki suamlupkhit phetin tua mi 4 te vanleng tawh Kuala Lumpur panin Indonesia khuapi Jakarta City ah lengkhia uhhi. Indonesia khuapi Jakarta panin Dubai (United Arab Emirates) – Vladivostok (Russia) – Pyongyang City (North Korea) cihbangin abanban in vanleng tawh lengsuak uh cihi.\nDeputy Inspector-General of Police Tan Sri Noor Rashid Ibrahim kicipa in zanni Press Conference ah agenkhiatna ah tua muanmawh Suspect mi 4 tepen akum uh 33 panin 57 kikal hiding uh cihi.\nVanlengtual ah Kim Jong Nam aki suamlupkhit phetin tua mi 4 te Malaysia gampan in pusuak khiakhin cih ka gencian theihi. Tua mi 4 tepen akhualzinna Passport uhpen Diplomatic Passports cihbang hituanlo a, amawkmawk Passport temah atawi uh ahihi.\nHihte pen matkhiattheih nadingin Interpol (International Criminal Police Organization) tetawh sepkhop kulding ci’n genkhia hi.\nKim Jong-nam murder: Police still hunting for four more suspects\nKim Jong Nam kithahna hangin Malaysia gamsung ahzong mi 4 kiman khin hi.\nRelated: KL Airport sung kisuamlupna hangtawh mikhat kimatbeh leuleu ~ ZD\nSiluang pen Kualua Lumpur General Hospital ah Post-mortem kibawlkhin a, ahi zongin Pathology leh Toxicology Tests cihte ki ngaklai cihi. Tuate tungtawn in Kim Jong Nam ii sihna taktak ki gencian theipanding cihi. ZD Sawltak #zomidaily\nPrevious: China ah vanzuak khatleh vanlei khat pekkhat hangtawh kitawng in a ngawng kitansak ~ ZD\nNext: Ki pumkhat dingmaw? Mangthang khawmding maw? ~ TK Lian


url: =Thukhente 20 | Siantongluan.net\nThukhente 20 |\nTua ciangin Israel mite khempeuh, Gilead gam zong a kihel, Dan panin Beersheba dong hong kuankhia uh a, Topa kiang Mizpah-ah mihing khat bangin mihon hong kikhawm lian uh hi.\nIsrael minam khempeuh sung pan makai khempeuh, namsau tawi khe galkap mihing tul za li, Pasian mite kikhopna-ah amau mahmah kipia uh hi.\n(Tu-in Israel mite Mizpah-ah a paina thu Benjamin mite in za uh hi.) Israel mite in, "Hih bang tatsiatna hong pianna thu hong gen in," a ci uh hi.\nTua ciangin a kithat numei pasal, Levi mipa in dawngin, "Benjamin-te gam Gibeah-ah kei leh ka zineu a taam dingin ka tung uh hi.\nTua ciangin Gibeah mite kei langah hong pang uh a, zanin kote omna inn hong umcih uh hi. Amaute in kei hong that nuam uh a, ka zineu buangawpin tu-in amah si hi.\nTua ciangin ka zineu la-in ka semnen a, Israel-te luah gamsung khempeuhah ka hong hawm hi. Bang hang hiam cih leh amaute in Israel-te lakah kihhuaina leh lanluat khialhna gamta uh hi.\nEn un, no Israel mihingte khempeuh aw, na ngaihsutna uh gen un la, hih lai-ah kikum un," a ci hi.\nTua ciangin mi khempeuh mihing khat bangin ding lianin, "Eite khempeuh khat zong i puanbukah pailoin, eite khat zong i inn-ah i ciah kei ding hi.\nTu-in Gibeah tungah eite hih ding thu in: Tua khua a sim dingin aisanna tawh i pai ding a,\namaute in Israel-te sungah lanluatna tawh a khialhna uh hangin Benjamin-te gam Gibeah a thuk theihna dingun mite-a ding annek tuidawn a pua dingin Israel minamte khempeuh sung panin mi za khat sung pan mihing sawm, tul khat sung pan za khat, tul sawm sung pan tul khat i la ding hi," a ci uh hi.\nTua ahih ciangin khuapi a sim dingin Israel mite khempeuh kikhawm uh a, kipawlin mi khat a bang uh hi.\nTua ciangin Israel minamte in Benjamin minam khempeuh kiangah mi sawl uh a, "Note lakah a piang thu pen bangzah tatsiatna ahi hiam?\nTua ahih ciangin tu-in kote in amaute thatin Israel-te sung panin siatna ka phiatkhiat theihna dingun Gibeah khuasunga om a mi ginalote hong piakhia un," a ci uh hi. Ahih hangin Benjamin-te in a sanggam uh Israel mite thu ngailo uh hi.\nTua ciangin Israel mite do-in a kuankhia dingin Benjamin gamsung khuapite panin Gibeah khuapi-ah hong kituah uh hi.\nBenjamin mite in tua ni-in amau khuapite panin, Gibeah-ah a teng a kitengkhia mihing za sagih banah, namsau a tawi mihing tul sawmnih leh tul guk a khawm uh hi.\nHihte khempeuh lakah mi a kitengkhia a veikhoi za sagih om a, amaute khempeuh pen suang tawh samzang kapin a khiallote ahi uh hi.\nIsrael mite in Benjamin-te simloh, namsau a tawi mihing tul za li khawm uh a, hih mite khempeuh galsiam mi ahi uh hi.\nIsrael mite dingin Bethel-ah paito uh a, "Benjamin mite a sim dingin kua pai masa ding ka hi uh hiam?" ci-in Pasian a dong uh hi. Topa in, "Judah minamte paito masa ding hi," a ci hi.\nTua ciangin Israel mite zingsangin tho-in Gibeah khua a sim dingin giahphual a sat uh hi.\nTua ciangin Benjamin mite a sim dingin Israel mite kuankhia uh hi. Israel mite in Benjamin mite a sim dingin Gibeah-ah a gualin va naih uh hi.\nBenjamin mite Gibeah pan hong kuankhia-in tua ni-in Israel mite tul sawmnih leh tul nih lei-ah a tuksak uh hi.\nAhih hangin Israel mite kihanthawnin a ni masa ni-a a panna mun mah uhah gal pangkik uh hi.\nTua ciangin Israel mite paito-in nitak dong Topa mai-ah a kap uh hi. Amaute in Topa kiangah thu dongin, "Ka sanggam uh Benjamin mite a sim dingin gal phualah ka naihkik ding uh hiam?" a ci uh hi. Topa in, "Amaute a sim dingin kuanto un," a ci hi.\nTua ahih ciangin Israel mite a ni nih ni-in Benjamin mite a sim dingin hong nai uh hi.\nAmaute a sim dingin a ni nih ni-in Gibeah panin Benjamin-te hong kuankhia uh a, Israel mite tul sawm leh tul giat lei-ah tuksak uh hi. Hih a site khempeuh namsau a tawi mite ahi hi.\nTua ciangin Israel mite khempeuh, galkap vekpi paito-in Bethel-ah tungin a kap uh hi. Tua lai mun Topa mai-ah amaute tu-in nitak dong tua ni an tang uh a, Topa mai-ah meihal biakna leh thunuama biakna a pia uh hi.\nIsrael mite in Topa thu dong uh a (bang hang hiam cih leh tua hunin Pasian Thuciamna Singkuang tua lai-ah om a,\nAaron tapa Eleazar tapa Finehas in tua lai-ah tua hunin na sem hi), "Ka sanggam uh Benjamin mite a sim dingin kuankik lai ding ka hi uh hiam, tua ahih kei leh khawl ding ka hi uh hiam?" a ci uh hi. Topa in, "Paito un; bang hang hiam cih leh zing ciangin amaute na khutsung uhah kong pia ding hi," a ci hi.\nTua ahih ciangin Israel-te in Gibeah kiimah a pangsim dingin mi koih uh hi.\nIsrael mite a ni thum ni-in Benjamin mite a sim dingin kuanto uh a, a hun dangte-a mah bangin Gibeah langkhatah pang uh hi.\nTua ciangin amaute a do dingin Benjamin mite hong kuankhia uh a, khuapi panin amaute kipaikhia sak hi. A hun dangte-a mah bangin amaute in Bethel lamah a paito pen leh Gibeah lamah a pai lam lianpi, leh gamlakah Israel mite sawmthum bang that uh hi.\nTua ciangin Benjamin mite in, "A masa-a mah bangin i mai-ah amaute tai uh hi," a ci uh hi. Ahih hangin Israel mite in, "Eite tai-in, khuapi panin lam lianpi-ah amaute paikhiasak ni," a kici uh ahi hi.\nIsrael mite khempeuh amau omna mun panin dingin Baaltamar-ah a gualin pang uh hi. A pangsim Israel mite Gibeah nitumna lam amau omna panin hong dingkhia uh hi.\nGibeah khua a sim dingin Israel-te khempeuh sung pan a kitengkhia mi tul sawm hong kuan uh a, a galdo uh haksa mahmah hi. Ahih hangin Benjamin mite in amau-a dingin siatna a naina thu theilo uh hi.\nTua ciangin Israel-te mai-ah Topa in Benjamin-te a zo hi. Israel mite in tua ni-in Benjamin mite tul sawmnih leh tul nga leh za khat that uh a, hih a site khempeuh namsau a tawi mite ahi uh hi.\nTua ahih ciangin Benjamin mite in a guallelhna uh kimu uh hi. Israel mite in Benjamin mite awn uh hi; bang hang hiam cih leh Gibeah khua a sim dingin a koih uh a pangsimte muang uh hi.\nTua ciangin a pangsim mite manlangin hong pai-in Gibeah khua sungah lut uh a, a pangsim mite in namsau tawh khuapi mi khempeuh vatgawp uh hi.\nIsrael mite leh a pangsim mite a kiciamna lim in, amaute in khuapi sung panin meikhu lianpi a suahsak toh uh ciangin\nIsrael mite galsim dingin hong tum ding uh hi. Tu-in Benjamin mite in Israel mite sawmthum bang vatgawpin thah ding kipan uh hi. Amaute in, "A masa-a mah bangin eite mai-ah amaute kivattuk gawp taktak hi," a ci uh hi.\nAhih hangin amau kiciamna lim meikhu khuapi sung panin suakto dingin a kipat ciangin Benjamin mite nunghei uh a, a khuapi bup a khu-in vantungah a kahto a mu uh hi.\nTua ciangin Israel mite hong kilehhei uh a, Benjamin mite lungkia uh hi; bang hang hiam cih leh amau siatna ding a naina thei uh hi.\nTua ahih ciangin Israel-te mai panin amaute kileh kikin gamlak lam manawh uh hi. Ahih hangin gal in amaute pha a, khuapi sung panin hong paikhia mite in amaute leh a pawlte uh kikalsung tengah amaute sumai uh hi.\nAmaute in Nohah panin nisuahna lamah Gibeah gal ciangdong Benjamin mite delhin tuancilin vatgawp uh hi.\nBenjamin mite sung pan galhang mihing tul sawm leh tul giat tuk uh hi.\nTua ciangin a dangte kihei-in sehnel gam lam Rimmon Suangpi-ah tai uh hi. Amaute mihing tul nga lam lianpi dungah si uh a, Gidom ciangdong nakpi takin amaute kidelhin tul nih kithat hi.\nTua ahih ciangin tua ni-in Benjamin-te a si khempeuh, namsau a tawi galhang mihing tul sawmnih leh tul nga ahi hi.\nAhih hangin mihing za guk kihei-in gamlak lam Rimmon Suangpi-ah tai uh a, Rimmon Suangpi-ah kha li sung om uh hi.\nTua ciangin Benjamin mite a sim dingin Israel mite kithawi kik uh a, namsau tawh a mi a sa-in a muh khempeuh uh vatgawp uh hi. A muh uh khuate khempeuh mei tawh a hal uh hi.\nTedim Lai Siangtho / Laibu: Thukhente 20


url: =LAIBU HOIH LEH HOIHLO. Gelh - Lian Than Tuang - Laibu Saal\nHome > Thuluui/Articles > LAIBU HOIH LEH HOIHLO. Gelh - Lian Than Tuang\nLAIBU HOIH LEH HOIHLO. Gelh - Lian Than Tuang\nLaibu hoih leh hoihlo\nNaupang, naungekte tung lai I sim sakciangin, lakam dan, a dung a vai a kituak, kammal kizom, laigual kitah nei cihte sim ding hoih ahihi. Amau ii lunglut dingin zongh, mel (colour) tuamtuam omte zongh kisam veve ahihi. Naupangte aa dingin, a thu kibang kikkik ahihloh ding kisam hi. Ahizongin, a laimalte a kithuap kikkik ding pen hoihzaw ahihi. Adeihnate, thulu khat leh khat kibangin, a thu kitukalhlo ahih ding zongh kisam ahihi. Naupangte kimawlna ding milim nono, thau leh mawtaw cihbang tuamtuamte na piakciangin, tuate lakah, laibu zongh helhin, koih khawm den hamtangin. Laibu pen mumu sakin, Laibu tawh kinai sakin, Laibu mai-ngap sakin.\nGol khitciangin ken bang uuk cih, theih ding kisam ahihi. Uukna zui-in, khat leh khat aa ding, laibu ii hoihna, manphatnate hong kibang nawnlo ding ahihi. Uukna cih zongh pen, kiim leh paam in thu tampi tak sai ahihi. Muhna, zaakna tuamtuam tungtawn panin, theinopna lungsim tawh sim ding laibu (laihawm, lai kigelh limlim) pawlkhat om ding aa, uukna lungsim tawh simnop pawlkhat hong om ding ahihi.\nZawlthu bu, ciamnuih bu cihbangdan ahizong, tangthu bu, biakna thubu, leitung khantohna thubu, kiim leh paam thupiang thugenna lai cih bangdan ahizongin, mi minthang, a zahtak huaite tangthu, tuate ii thugen hoih tuamtuamte cih bangdan ahizongin nam tampi om ahihi.\nTuate sungpan, mailam ding ngaihsunte in, tangthu thei nuam uhhi ci-in, lailam thukan mipil tampi in gen uhhi. Zawlthu leh ciamnuih cih bang, phuahtawm tangthu (a lauhuai thu, kilaina thu, cbd..) te pen kum tawm akl a picing lungsim nei nailote akl a mah leh a mah ii nopsak ding a ngaihsun pak cih bang dante lakah tam phadiak hi ci uhhi.\nLeitungah laibu khat bek a simte pen, mi lauhuai ahi uhhi ci-in, kigen hi. Laibu khat bek cihna ah, a ma uuk bek a simte, a ma theih nop bek a simte, a ma nopsak bek a simte cihna ahihi. Laibu bu khat bek cihna hiloin, thu pai, thu gui khat bek a simte cihna ahihi. Laibu nam khat bek asimte, laibu hoihlo a sim khate pen, thu langlekin ngaihsutna nei thei uh ahihi. Thute langmuhin, ngaihsut kaak theilo uh aa, teehpih ding thudang theih neilo uh ahihi. Laisimlote ahih leh bel, gen kul nawn vetlo lai ding hi. Tua ahihmanin, laibu khat, lai kigelh khat limlim pen, kua ii gelh hi aa, bangthu hiam a gennop cih pen I tel ding kisam ahihi. A lai bek hiloin, laigelhte zongh teel siam ding kisam ahihi. Tuahang mahin, laigelh siam minthang leh minthanglo cih bangdanin, laisim mite in a ciamteh uh ahihi. Kua kipawlna ii hawm laibu hi aa, tua kipawlnate ii ngimna leh tupna te-in, bang hiam cih thei hilehang, a sung aa lai kigelhte pen, sim ma-in seh li suah seh khat bang ngaihsut kholh theih ahihi.\nLeitung khantohna tawh kizui laibu tuamtuamte (Gtn. IT laibu, Science laibu, cbd...) Zolai in a om zawh kei aa leh, namdang lai mah I tu I tate in a sim uh hong kul ding ahihi. Tua pen, Zolai ii manphatna khat a kiamsuk pah ahihi. Tua panin, Zolai sim ding mi hong kiam tuam ahihi. Zolai sim hong kiam leh, Zolai thei hong kiam ding ahihi. Tua ahihmanin, Zolai tawh thu leh la kim takin, tampi I gelh khiat zawh ding kisam mahmah ahihi. Aneng atawng dongin, gelh zo lel lehang zongh val hetlo ding ahihi. Gtn. vasa thu, singkung lopate’ thu, ek thu dongin...\nLaibu hoih simhuai leh simhuailo cih zongh mi (laisim uukte, laibusaal aa nasemte, I sia tuamtuamte,cbd...) te tungah dot bawl ding pen hoih veve ahihi. Laisimna in, a kigelh laite thu bek hong theisak hiloin, kammal zat zia cihte leh laigual paizia, laigelhzia cihte dongin, hong khangto sak ahihi. I khuak zongh hong tangtang sakin, ciaptehna tha zongh hong khang sak ahihi. Laibu khat hoih ding maw, hoihlo ding cih pen, atung tuamna tawh khentat pahpah kha kei-in. Laibu pen,a thak a lui cih en kei-inla, sim ngei khin maw, sim ngei nailo cihte et zawk ding pen thupi mahmah ahihi. Tuabek thamloin, sim kikkik huai maw, sim kikkik huailo cih dongin laibu hoihna leh manphatnate thei aa thupit sak zawh ding kisam mahmah ahihi.\nSource : Zolai Khanggui(Laibu), Innpi.\nLai gelh pa in Zomi eLibrary / Laibusaal ading in phalna hong Piak ngiat ahi hi.\nItem Reviewed: LAIBU HOIH LEH HOIHLO. Gelh - Lian Than Tuang Description: Rating: 5 Reviewed By: Cinpu Zomi